ועדת הפנים ואיכות הסביבה, כנסת 18, פרוטוקול מספר 529, 2012-04-30 12:30

אמנון כהן: צהריים טובים.

אמנון כהן: אני פותח את הדיון של ועדת הפנים והגנת הסביבה.

אמנון כהן: על סדר-היום: נושא היערכות מדינה לקליטתם של הבאים לקבר הרשב"י בל"ג בעומר.

אמנון כהן: האמת היא שקיבלתי כל מיני אינפורמציות מכל מיני גופים על כך שלא צריך לקיים דיון כי נערכו בוועדה הזאת דיונים רבים, ואף נערכו סיורים והופקו לקחים, ושהמקום הוא די מוסדר, בואו נגיד עד כמה שאפשר.

אמנון כהן: אבל יש שינוי אדיר.

אמנון כהן: ידידי חבר הכנסת דוד אזולאי כיושב-ראש הוועדה ערך דיונים בנושא וגם סיורים.

אמנון כהן: הוא רתם את כל מי שצריך לרתום, והוא גייס תקציבים.

אמנון כהן: אני מברך את ידידי חבר הכנסת אזולאי על כך שהוא עשה עבודה מצוינת.

אמנון כהן: כאמור, שקלתי האם יש צורך בקיום הדיון כי הכול מוסדר.

אמנון כהן: אבל לאחר ששמענו על האסון הכבד שקרה בהר הרצל, ידידי סגן שר החינוך הרב מוזס העיר לתשומת ליבי שחייבים לקיים דיון על מנת לשמוע ולראות, וזאת משום שלמקום הזה באמת באים לפחות חצי מיליון איש בתאריך מסוים, וחלקם אף נערכים במקום כבר יומיים-שלושה לפני כן.

אמנון כהן: לכן, צריך לבדוק שכל הדברים מוסדרים ומתואמים.

אמנון כהן: אנחנו רצינו להיות כן משוכנעים שאכן הדברים נעשו עם עבודת מטה.

אמנון כהן: עברתי על הפרוטוקולים של הדיונים שנערכו.

אמנון כהן: יש את ועדת החמישה, יש את ועדת השלושה שמטפלת בשוטף.

אמנון כהן: משרד הפנים והמשטרה באזור, ומשרד התיירות כמובן יחד עם מנכ"ל המקומות הקדושים מתואמים ומטפלים בדברים האלה.

אמנון כהן: קראתי בפרוטוקול גם על בעיית התשתיות באזור הזה, בעיות ביוב שקיימות.

אמנון כהן: אנחנו נרצה לקבל עדכונים איך במהלך התקופה כל הגורמים הקשורים לנושא הזה נערכו, ובכללם המועצה האזורית מרום הגליל, ועד היישוב.

אמנון כהן: אנחנו כמובן צריכים לראות שנושא הבטיחות באזור הזה נלקח בחשבון, ואנחנו צריכים לדעת שכל מי שעובד שם עושה זאת ברישיון.

אמנון כהן: לא צריך להסתפק באמירות: הכול בסדר, סמוך עליי, אלא צריכות להיות גם חתימות.

אמנון כהן: צריכים לבדוק גם את הכשירות של אותם אנשים.

אמנון כהן: צריך לראות שהבמות במקום יכולות להכיל את כמות האנשים שעולים עליהן.

אמנון כהן: צריך לראות מי מפקח על כך שעל הבמות האלה לא יעלו יותר מידיי אנשים שיכולים לגרום לנפילת הבמה.

אמנון כהן: כמובן שאנחנו צריכים לראות שכל נושא התשתיות והביוב מסודר, ושישנם שירותים בכל מקום.

אמנון כהן: אנחנו גם רוצים לשמוע מה קורה עם מערכת הבריאות מבחינת כוחות הצלה, מד"א, וגופים אחרים כמו זק"א ואיחוד הצלה, ושכל אחד יודע מה תפקידו בכוח.

אמנון כהן: כמובן משטרת ישראל עם כל הזרועות שלה.

אמנון כהן: כמו כן, נושא התחבורה, מע"צ, החברה הלאומית בדרכים, איך מפוקח נושא החניונים ואיך מוסדר נושא הרוכלות, מי מקבל רישיון, נושא רישוי העסקים באזור הזה.

אמנון כהן: אנחנו רוצים לדעת שכוחות הכיבוי וההצלה נערכו במקום הזה ושהכול עובד ומתואם.

אמנון כהן: הייתי רוצה לדעת איך נושא כניסת רכבים של אח"מים מוסדר.

אמנון כהן: מי קובע מי נכנס, מי לא נכנס?

אמנון כהן: האם ישנה רשימה מוסדרת ומתואמת כך שלא תהיה פגיעה בכבוד של אדם זה או אחר?

אמנון כהן: האם יש מצב שדווקא אלה שלא היו צריכים להיות שם נמצאים שם ואלה שכן היו צריכים להיות לא נמצאים?

אמנון כהן: הייתי רוצה לדעת את הקריטריון הזה.

אמנון כהן: האם ישנו סנכרון בין כל כוחות ההצלה?

אמנון כהן: האם ישנו תדר מסוים שאם יש מקרה כולם יודעים איך להתחבר ושיש תיאום בין כל הכוחות?

אמנון כהן: אנחנו רוצים לדבר גם עם ועדת החמישה.

אמנון כהן: ביקשתי שמר ויז'ניצר יגיע, אבל הוא בחוץ-לארץ.

אמנון כהן: הוא אמר שנציגו יגיע וייתן לנו דיווח.

אמנון כהן: אנחנו נשמע גם את הדברים האלה.

אמנון כהן: אנחנו גם נשמע על היערכות המועצה מרום הגליל, וכן את המועצה הדתית באזור, את ועד היישוב.

אמנון כהן: היו תלונות של הציבור על כך ששמים אותם בלולים שלא ראויים למגורי אדם ושגובים על כך סכומים אסטרונומים.

אמנון כהן: האם ישנו פיקוח על הנושא הזה?

אמנון כהן: האם הנושא הזה מוסדר?

אמנון כהן: צריך להסדיר את הדברים האלה.

אמנון כהן: אנחנו מפיקים לקחים וצריך לראות שהדברים האלה נעשים.

אמנון כהן: אם ישנן הכנסות אז ניתן בעזרתן לשלם ולהסדיר דברים אחרים.

אמנון כהן: כמובן שבדיון כאן אני רוצה לדעת מיהו האחראי הכולל, מי ראש המטה, וזאת על מנת שנדע שישנה פה הנהגה, יש אחריות כוללת, ויש זרועות שמבצעות.

אמנון כהן: כפי שאמרתי, שנדע שישנה תשתית של קשר ושבכל תרחיש ובכל מצב יודעים איך להתנהג ולהתנהל.

אמנון כהן: מדובר פה בהרבה מאוד אנשים.

אמנון כהן: חלקם מגיעים בהסעות המוניות וחלקם ברכבים פרטיים.

אמנון כהן: הם מקימים אוהלים במקום.

אמנון כהן: האם יש התראה לגבי מדורות, ואם חס וחלילה קורה משהו האם יודעים לאתר מייד?

אמנון כהן: מה קורה לגבי הדרכה ומניעה מראש?

אמנון כהן: אנחנו היינו רוצים לדעת את כל הדברים האלה בדיון הזה.

אמנון כהן: הרב מוזס ביקש את הדיון ולכן אתן לו לדבר ראשון.

אמנון כהן: אחר כך נעשה סבב בין כל העוסקים במלאכה ונשמע את הדברים, וכך אנחנו, חברי הכנסת, נוכל להעיר הערות ולשאול שאלות האם הדברים נעשו, האם הדברים מקובלים.

אמנון כהן: אם ישנם עדיין קשיים אנחנו פה כדי לעזור.

אמנון כהן: אם ישנה בעיה שהיא לא פתורה וישנו מחסור בתקציב לדבר כזה אז זה המקום להעלות את זה.

אמנון כהן: אנחנו כמובן נסייע ככל האפשר.

אמנון כהן: בסוף הדיון אנחנו נחליט איך אנחנו הולכים קדימה, האם יש צורך לערוך סיור במקום או לא?

אמנון כהן: האם יש צורך בתקציב, כן או לא?

אמנון כהן: הוועדה עוסקת בנושא הזה כבר שנים רבות.

אמנון כהן: הרב מוזס, בבקשה.

מנחם אליעזר מוזס: אדוני היושב-ראש, אני מודה לך מאוד על זכות הדיבור ועל עצם כינוס הוועדה החשובה הזאת.

מנחם אליעזר מוזס: זו כבר מסורת ללמוד את הלקחים לפני ל"ג בעומר ואחרי ל"ג בעומר.

מנחם אליעזר מוזס: זה נעשה עוד בתקופתו של חבר הכנסת דוד אזולאי שהיה היושב-ראש הקודם.

מנחם אליעזר מוזס: אני באמת מקדם בברכה את כל המשתתפים כאן ואת כל העוסקים במלאכה החשובה.

מנחם אליעזר מוזס: הם עושים עבודת קודש במקומות הקדושים ובמירון, וזאת תחת מנהיגותו של שר התיירות.

מנחם אליעזר מוזס: אפשר לומר כי מירון נמצאת אצלו בראש סדר העדיפות.

מנחם אליעזר מוזס: מאז שהוא התמנה לשר הוא השקיע שם באמצעות המקומות הקדושים המון המון כספים.

מנחם אליעזר מוזס: יש לציין גם את משרד התחבורה שגם נותן את חלקו, את ראובן אדרי שנותן את חלקו, על אף שהעבודה משותקת לגמרי ברגעים אלה.

מנחם אליעזר מוזס: עומדים שם עשרות כלים כבדים ומשאיות ואי-אפשר לזוז לא ימין ולא שמאל.

מנחם אליעזר מוזס: אתמול הגיעה פתאום רשות העתיקות והיא נתנה צו הפסקת עבודה.

מנחם אליעזר מוזס: כל פעם אנחנו רגילים שהם חופרים ואנחנו, החרדים, באים כביכול ואומרים לא לחפור.

מנחם אליעזר מוזס: פה הסיפור הוא הפוך.

מנחם אליעזר מוזס: לא חופרים, מרחיבים את הכבישים, אין אפילו גובה של 5 ס"מ, ובאה המפקחת ופתאום נותנת צו הפסקת עבודה.

מנחם אליעזר מוזס: ראובן אדרי עובד עם עשרות כלים ועם קבלנים שזכו במכרז, וכל זה עשרה ימים לפני ל"ג בעומר.

מנחם אליעזר מוזס: תיכף תשמע את התיאור.

מנחם אליעזר מוזס: פנו אליי אתמול ומייד פניתי.

מנחם אליעזר מוזס: גם הם וגם אני חשבנו שעדיין רשות העתיקות שייכת לנו, אבל בסוף הסתבר שזה עבר בנובמבר למשרד התרבות.

מנחם אליעזר מוזס: אמש פניתי לשרה לימור לבנת ויצוין שהיא מייד התחילה לטפל בעניין.

מנחם אליעזר מוזס: היא התקשרה אליי חזרה בשעה שתים-עשרה בלילה שהיא שולחת היום את הנציגות הבכירה כדי לראות מה קורה שם בשטח.

מנחם אליעזר מוזס: היא הבינה שאי-אפשר עשרה ימים לפני ל"ג בעומר להשאיר כך את המצב.

מנחם אליעזר מוזס: אני שומע שהצוות הבכיר מסתובב עכשיו בשטח.

מנחם אליעזר מוזס: אני מקווה שהם יבינו גם לרחשי הלב של הוועדה ושאי-אפשר עכשיו לעצור.

מנחם אליעזר מוזס: למה נזכרו עכשיו?

מנחם אליעזר מוזס: מה קרה עכשיו?

מנחם אליעזר מוזס: האם במשך כל השנה לא יודעים שמירון זה אזור ארכיאולוגי?

מנחם אליעזר מוזס: הדבר הזה הוא נגד כל היגיון.

מנחם אליעזר מוזס: אנחנו צריכים שתצא מכאן קריאה לאפשר את המשך העבודות.

מנחם אליעזר מוזס: אנחנו מספיק מספיק רגישים לקברים או למקומות ארכיאולוגיים וכד'.

יוסף שווינגר: יש שם נציג של אתרא קדישא כל הזמן.

מנחם אליעזר מוזס: הסיפא שאתה אמרת היא הדבר הכי חשוב.

מנחם אליעזר מוזס: האחריות הכוללת – מי אחראי כאן על המבצע הזה?

מנחם אליעזר מוזס: אני משבח מאוד את המשטרה שהיא באמת משקיעה את כל הכוחות במירון, היא עושה את מרב המאמצים, שלא לדבר על אגד, על מד"א, או על גופי ההצלה השונים.

מנחם אליעזר מוזס: כל הנציגים כאן שמים את כל כוחם ויהבם במירון.

מנחם אליעזר מוזס: אבל בשנה שעברה עמדו כ-3,000 – 5,000 נשים על הטריבונה של "תולדות אהרון" מול ההדלקה, ופתאום שמים לב שכל המעקה של הטריבונה מתחילה להיות כמו קשת, וכולם מתחילים לצעוק: מהר, מהר.

מנחם אליעזר מוזס: נשים, סכנת נפשות.

מנחם אליעזר מוזס: עשרה רמקולים הכריזו על כך, אין בעל בית.

מנחם אליעזר מוזס: נוצר בלגן נורא ואיום.

מנחם אליעזר מוזס: אלפי נשים התחילו לנוס על נפשן ותוך כדי המנוסה נפצעו ונדקרו.

מנחם אליעזר מוזס: אני יודע שהן נפצעו משום שאשתי שברה את כף רגלה תוך כדי הריצה מהטריבונה.

מנחם אליעזר מוזס: אני רוצה לומר לך שהדברים האלה הם בנפשנו.

מנחם אליעזר מוזס: אדוני היושב-ראש, הם באמת משקיעים את הכול.

מנחם אליעזר מוזס: אבל אנחנו צריכים לדעת מה הכתובת.

אמנון כהן: בשביל זה אנחנו עושים את הדיון.

אמנון כהן: אנחנו נדע מי הכתובת, והכול יהיה בסדר.

מנחם אליעזר מוזס: אני מודה מאוד לכל העוסקים במלאכה.

אמנון כהן: תודה.

אמנון כהן: כבוד מנכ"ל משרד התיירות, מי אחראי על כל הכוח?

אמנון כהן: האם המשטרה?

אמנון כהן: האם המקומות הקדושים?

אמנון כהן: גם אני רוצה לדעת שיש אחריות כוללת של גוף, של משרד ממשלתי כזה או אחר, או שיש ועדה או קבוצה.

נועז בר ניר: יש גורם מתאם, והגורם המתאם זה המקומות הקדושים, המרכז הארצי למקומות הקדושים וועדת החמישה, שעובדים ביחד והם מתאמים בין כל הגורמים.

מירי רגב: מי בראש ועדת החמישה?

מירי רגב: מאיזה משרד?

נועז בר ניר: בראש ועדת החמישה עומד אלכס ויז'ניצר.

נועז בר ניר: הוא לא ממשרד, הוא מינוי של המשנה ליועץ המשפטי לממשלה.

נועז בר ניר: זה ועדה שקמה עד שיוסדר כל המבנה הניהולי החדש של מירון.

נועז בר ניר: אני חייב לציין שמשרד התיירות שאחראי על המקומות הקדושים ביצע היערכות של המשרד.

נועז בר ניר: גם השר וגם אני היינו שם באתר.

נועז בר ניר: ערכנו פגישות שם עם כל הגורמים, אם זה עם ועדת החמישה, אם זה המרכז הארצי, אם זה המשטרה, משרד הפנים, מד"א, מועצה – כל הגורמים הרלוונטיים.

אמנון כהן: אני רוצה לדעת מיהו האחראי הכולל.

מירי רגב: מי מנהל החפ"ק?

אמנון כהן: מי לוקח את הפיקוד בשעת אירוע או כאשר יש תרחיש?

נועז בר ניר: מבחינה זו מפקד מחוז צפון של המשטרה.

מירי רגב: אגב, זה בניגוד למה שאמר דוח מבקר המדינה בעניין רשב"י.

מירי רגב: הוא אמר שמישהו צריך להיות מעל.

נועז בר ניר: זה לא בניגוד.

קריאה: דוח מבקר המדינה אמר שצריך למנות מינהלת לאתר ו - - -

נועז בר ניר: נערכה היערכות.

נועז בר ניר: בסך הכול, המצב הוא טוב, למעט כרגע אותה סיטואציה שתיאר הרב מוזס.

נועז בר ניר: אני חייב להגיד שאני דיברתי עם מנכ"ל רשות העתיקות לפני כחצי שעה.

נועז בר ניר: אנחנו נסדיר את הנושא הזה, ואני מקווה שהם יאפשרו לעבוד.

נועז בר ניר: זו התוכנית שלהם – לאפשר לעבוד.

נועז בר ניר: אחר כך נעשה דיונים מה קרה ואיך קרה ולמה קרה.

נועז בר ניר: אבל כרגע הם כן יאפשרו להילולה ולהכשיר את השטחים הרלוונטיים.

נועז בר ניר: כבוד היושב-ראש, שאלת בנושא הבטיחות.

נועז בר ניר: ללא קשר לאירוע בהר הרצל ניתנה תוספת של 1.75 מיליוני שקלים לצרכי בטיחות, לחיזוק הטריבונות ובמת ההדלקה, וכן הסדרת מעבר כוהנים פריק.

נועז בר ניר: הנושאים הללו הוסדרו.

נועז בר ניר: התקציב לזה כרגע עוד לא ברור, אבל מאחר ומדובר בבעיות שהן בעיות בטיחות קודם כל שמנו את הכסף.

נועז בר ניר: עכשיו אנחנו מחפשים באמת איך לפתור את המקורות כדי לאתר את זה.

נועז בר ניר: אני מזכיר לכולם שיש תוכנית כוללת שהממשלה קיבלה לגבי מירון של השקעת תשתיתית של 27.6 מיליון שקל, בעיקר בתחום התחבורה, שתצא לדרך לאחר ההילולה, לאחר הקמת חברה.

נועז בר ניר: כל החניונים וכל התשתית התחבורתית יוסדרו בצורה טובה.

אמנון כהן: האם יש לנו היום את הכלים לקלוט חצי מיליון איש?

נועז בר ניר: היום יש את הכלים, כמו בשנים עברו.

נועז בר ניר: כמובן שיש הפקת לקחים, יש שכלול של הדברים.

נועז בר ניר: בהחלט יש עוד שטחים נוספים, ויסבירו את זה בהמשך.

נועז בר ניר: אני חושב שהאתר בגדול ערוך, למעט אותם משטחים שאני מאמין שעם רשות העתיקות נגיע היום להבנה ונוכל להתחיל לעבוד על הכלים.

נועז בר ניר: כרגע נמצא שם המפקח הארצי של רשות העתיקות, הארכיאולוג הראשי, ואני מקווה שזה יוסדר.

אמנון כהן: יוסי, האם אתה רוצה להוסיף משהו?

אמנון כהן: יש לך תפקיד חשוב במקום הזה.

יוסף שווינגר: בהמשך לדבריו של מנכ"ל משרד התיירות, ללא קשר לאירוע שהיה בהר הרצל, מלווים את האירוע מהנדס בטיחות של המרכז הארצי, יועץ בטיחות חיצוני, כולל קצין רישוי שנמצא פה מטעם משטרת מחוז הצפון, וכמובן הוא יוכל לדבר אחר כך.

יוסף שווינגר: אין דרישה בטיחותית שהמשטרה מפנה כלפינו, וכל דרישה, שאנחנו לא נענים לה.

יוסף שווינגר: אנחנו לא מתווכחים.

ישראל אייכלר: מהו שמו של המהנדס?

אברהם מיכאלי: השאלה היא מי בדק את הרישיון שלו?

אברהם מיכאלי: עצרו עכשיו שתי פקידות בכירות.

אמנון כהן: האם יש דברים שהם לא מוסדרים בחקיקה או בנהלים שאומרים לך בדיוק ברחל בתך הקטנה מה צריך לבדוק?

אמנון כהן: אומרים ברמה הכללית: אנחנו סוגרים את נושא הבטיחות.

אמנון כהן: אבל מי בודק האם מקום מסוים מספיק חזק כדי לקלוט מספר מסוים של אנשים?

אמנון כהן: הרב מוזס תיאר מצב שבו פתאום הכול היה יכול לקרוס עם כל האנשים שהיו עליו.

אמנון כהן: מי בודק את החוזק?

אמנון כהן: מי בודק שבמקום מסוים שיכול להכיל 300 איש לא יהיו 1,000 איש?

אמנון כהן: כי המקום יחזיק מעמד עם 300 איש, אבל עם 1,000 איש הוא לא יחזיק מעמד, וחס וחלילה יקרה אסון.

אמנון כהן: מי בודק?

אמנון כהן: מי מפקח?

יוסף שווינגר: אני אענה על זה.

יוסף שווינגר: על חלק מהדברים תשיב המשטרה בהמשך.

יוסף שווינגר: יש לנו צמוד, לאורך כל היממה, מהנדס קונסטרוקציה שמלווה את הקמת הטריבונות, הפארנטשס כפי שזה נקרא, וכל משטחי ההדלקה.

יוסף שווינגר: את המהנדס הזה מלווה מהנדס בטיחות פנימי וחיצוני כאשר מחוץ למערכת יש את קצין הבטיחות הראשי של משטרת ישראל.

יוסף שווינגר: לכן, בדרישות האלה אין פרמטרים יותר.

יוסף שווינגר: נותנים לך: א', ב', ג', ד', ואתה חייב לעמוד בהם.

יוסף שווינגר: אני חושב שאנחנו עומדים בכל הדברים האלה.

יוסף שווינגר: יש לי תשובה ארוכה לגבי האירוע שהתרחש שנה שעברה.

יוסף שווינגר: אגב, השנה עוד מעט המשטרה גם תודיע לך שהם יעמדו על כך שאם למשל מהנדס כותב בדוח שלו שאסור שיעלו יותר מ-300 איש לטריבונה כזאת או אחרת לא יעלו.

יוסף שווינגר: השנה אנחנו לקחנו מקדמי ביטחון הרבה יותר מחמירים, החמרנו עוד יותר.

אמנון כהן: האם יהיו סדרנים שיימנעו מלהגיע?

יוסף שווינגר: יש עשרות סדרנים ועשרות אנשי משטרה ויס"מ וכד'.

יוסף שווינגר: אני מזמין את כולם לראות את זה פעם בפעולה כמובן.

יוסף שווינגר: אני אומר יותר מזה.

יוסף שווינגר: השנה לאור האירוע בהר הרצל מקדמי הבטיחות הם הרבה יותר מחמירים.

יוסף שווינגר: זה ייקר לנו את האירוע ב-500,000 עד 600,00 שקל, ואין לנו כרגע עוד תשובה תקציבית.

יוסף שווינגר: אתמול דיברנו עד השעות הקטנות של הלילה.

יוסף שווינגר: השנה מקדמי הביטחון יהיו הרבה יותר מחמירים, הרבה יותר מהסטנדרט המקובל.

יוסף שווינגר: תרשה לי אולי לתת סקירה מה נעשה או לגבי האירוע והמפיק שעוד מעט המשטרה תציג.

יוסף שווינגר: בלי עין הרע, עברתי שישה שרי תיירות.

יוסף שווינגר: אחד השרים שהיה אחראי עלינו היה יצחק אהרונוביץ שהיה סמפכ"ל.

יוסף שווינגר: הוא אמר לי: אני אומר לך כאיש משטרה וכשר הממונה עליך שהאירוע של מירון הוא האירוע זה אירוע של תנועה, סדר ציבורי וביטחון, וזה אירוע משטרתי מובהק.

יוסף שווינגר: כשר וכאיש משטרה לשעבר הוא אומר לי: אני אוסר עליך.

יוסף שווינגר: אתה לא מפיק האירוע כי אם תהיה איזה פשלה תנועתית או משהו שלא קשור לתחום האחריות שלך - אי-אפשר כל דבר לשייך למקומות הקדושים.

יוסף שווינגר: לכן, הייעוץ המשפטי שלנו בהוראתו של השר שהוא במקרה היום השר לביטחון הפנים, שר המשטרה.

יוסף שווינגר: השר לביטחון הפנים מורה לנו לא לקחת את הדברים האלה לאחריות אלא להיות גוף מתאם.

יוסף שווינגר: אנחנו הגוף המתאם בין הוראות המשטרה לחסידויות, לחצרות ההדלקה, לאלפים שמגיעים, לארגוני החסד, כב"א, מד"א, וכל מי שרוצה להגיע בבטחה ובצורה הכי מאובטחת ומהירה למקום.

יוסף שווינגר: במענה לשאלתך לדוח המבקר.

יוסף שווינגר: דובר שצריך להיות גורם מתאם ואחראי.

יוסף שווינגר: אני יודע שעומדת לקום חברה.

יוסף שווינגר: כנראה שעד השנה הבאה היא תהיה, וממילא יהיה אחד שיהיה כבר שאחראי.

יוסף שווינגר: אבל שוב, אי-אפשר לשייך למקומות הקדושים כשהתחום שלנו הוא תחום ארגון, קטע של הפקה, ברגע שמדובר באירוע כל כך מורכב ומסובך.

יוסף שווינגר: כמו שאמר מפקד המחוז, אין יותר כזה אירוע גדול בהרכבו ובכמות המשתתפים.

מירי רגב: אתה צודק במה שאתה אומר, אבל במדינת ישראל לכל ארגון יש אבא ולכל נושא יש אחריות על.

יוסף שווינגר: משטרת ישראל, מפקד מחוז.

מירי רגב: הבנתי מה שאתה אומר.

מירי רגב: השר הרלוונטי זה משטרת ישראל.

מירי רגב: זה אומר שאחריות עוברת ממשרד התיירות למשרד לביטחון הפנים.

יוסף שווינגר: באיזה קטע?

אמנון כהן: תיכף נשמע.

אמנון כהן: לגבי הרשימה – מי נכנס?

אמנון כהן: מי לא נכנס?

אמנון כהן: ממי המשטרה מקבלת?

יוסף שווינגר: אני אסביר איך הפרוצדורה הזאת עובדת.

קריאה: אם אנחנו אחראים אז אנחנו נחליט לבד.

מירי רגב: נכון.

אמנון כהן: מי יקבע איזה "באבא" צריך להיכנס ואיזה לא, איזה רב מכובד ואיזה לא?

אמנון כהן: שלא ייווצר חס וחלילה מצב שמישהו ייפגע.

יוסף שווינגר: אני אענה לך על הכול.

יוסף שווינגר: בשנתיים האחרונות בוטל נושא האישורים.

יוסף שווינגר: אין יותר אח"מים, אין יותר רגיל, אין צהוב, אין ירוק ואין ורוד.

יוסף שווינגר: יחד עם זאת, יש שורה של אדמו"רים שמגיעים או עם תלמידים או עם חסידים או עם מלווים שהמשטרה מסיקה שאם הם יעלו בדרך הרגילה הדבר יכול להביא לבלגן שלם באתר או להפרעה לסדר הציבורי, או מפאת כבודם.

יוסף שווינגר: ואז הם פונים.

יוסף שווינגר: כל הפניות שמגיעות אלינו מופנות למשטרה.

יוסף שווינגר: המשטרה בודקת את הפניות ובדרך כלל לא היה אדמו"ר אחד שהגיע עם תלמידים, וזה לאו דווקא אדמו"ר, זה יכול להיות הרבנים הראשיים או ראש ישיבה שמגיע עם תלמידים, זה לאו דווקא מקרב החסידות - - -

מירי רגב: גם מישהו חילוני, מסורתי, שהוא גם אח"מ.

מירי רגב: יש הרבה חילונים שמגיעים לרשב"י.

מנחם אליעזר מוזס: אין בעיה עם הח"כים.

מירי רגב: כבוד היושב-ראש שאל לגבי האח"מים, וזו שאלה שהיא מאוד מאוד במקומה.

מירי רגב: צריכה להיות מדיניות מי הם האח"מים שנכנסים ומי לא.

מירי רגב: אני מתכוונת למי שמעביר אליכם מסמך והוא נחשב סגל א' במדינת ישראל אז הוא VIP.

מירי רגב: ואם לראש המועצה אין אישור אז יש פה בעיה.

מירי רגב: אתה יודע, בהר הרצל לראשי הערים יש - - -.

מירי רגב: אתה יודע שיש הרבה אדמו"רים שכבודם במקומם מונח, אבל יש כמה חילונים שגם מאמינים וגם רוצים להגיע להילולת הרשב"י.

אמנון כהן: בואו נפנה את זה למשטרה, הם כבר יודעים.

אמנון כהן: המשרד לביטחון הפנים, תחליטו אתם מי יהיה המפקד.

עמוס שמעוני: זה לא בדיוק מדויק.

עמוס שמעוני: קודם כל, שמעתי באריכות את מנכ"ל המקומות הקדושים וכל השנה אנחנו שומעים אותו הדבר.

עמוס שמעוני: שמי עמוס שמעוני ואני ראש ענף מבצעים של המחוז הצפוני.

עמוס שמעוני: זה קצין אג"מ, זה קצין הרישוי.

עמוס שמעוני: זה לא בדיוק מדויק להגיד שמשטרת ישראל אחראית על האירוע.

עמוס שמעוני: משטרת ישראל לא מפיקה אירועים, משטרת ישראל היא גוף שאוכף דברים.

עמוס שמעוני: להבדיל אלף אלפי הבדלות אם מדונה מגיעה לפארק הירקון אז יש מפיק לאירוע ואנחנו נותנים לו תנאים.

יוסף שווינגר: מה אתה משווה את זה?

יוסף שווינגר: אני מוחה על ההשוואה.

עמוס שמעוני: כשהיא מגיעה אז יש לה מפיק לאירוע והוא עושה את הכול.

עמוס שמעוני: אנחנו יושבים איתו ונותנים לו תנאים, והוא מפיק את האירוע.

אמנון כהן: האם האחריות היא של המפיק?

עמוס שמעוני: ברור, צריך להיות מפיק לאירוע, כך גם קבע מבקר המדינה.

עמוס שמעוני: צריך להיות על-פי חוק מפיק לכל אירוע.

אמנון כהן: מי מפיק האירוע של ל"ג בעומר?

נועז בר ניר: אין מפיק לאירוע.

נועז בר ניר: זה אירוע של סדר ציבורי.

עמוס שמעוני: קבע מבקר המדינה שהאירוע הזה הוא לא אירוע דתי ספונטני.

עמוס שמעוני: מישהו צריך לקחת עליו אחריות.

אמנון כהן: מי בסוף?

עמוס שמעוני: ברור שלא משטרת ישראל.

עמוס שמעוני: אנחנו לא גוף שעושה את הדבר הזה.

מירי רגב: משרד התיירות, למי שיש אחריות על המקומות הקדושים.

ישראל אייכלר: שמענו פה משהו חמור מאוד.

ישראל אייכלר: אנחנו הבנו שהמשטרה לוקחת פיקוד.

ישראל אייכלר: אני יודע שכשאני מגיע למקום השוטר אומר לי כן להיכנס או לא להיכנס.

ישראל אייכלר: פתאום אני שומע שהמשטרה מתנערת מאחריות?

אלי קריספיל: המשטרה לא מתנערת מאחריות.

אלי קריספיל: למשטרה יש אחריות על סדר, תנועה והשגחת הציבור.

אלי קריספיל: המשטרה לא צריכה לדאוג שיהיו פארנטשס ואיפה יעמדו הפארנטשס ומי יעבוד מול מי.

אלי קריספיל: אנחנו צריכים לקבל מוצר מוגמר של הפקת אירוע.

אלי קריספיל: אנחנו מאבטחים אותו, אנחנו דואגים לסדר ולתנועה – שיגיעו בשלום ויעזבו בשלום.

ישראל אייכלר: שאלתי של מי האחריות, לא מי עוסק בפארנטשס.

אלי קריספיל: האחריות צריכה להיות של המינהלת שתמונה לטפל בהר או של משרד התיירות.

אמנון כהן: מי זה היום?

אלי קריספיל: היום אין.

אלי קריספיל: כמו שאמר חברי, לכל אירוע חייב להיות מפיק שמגיש בקשה מסודרת ומקבל תנאים בכתב ומסודר.

אלי קריספיל: עד היום אין לנו את זה.

אלי קריספיל: זאת אומרת, אין שום בקשה שהוגשה לאירוע תחת כיפת השמיים כמו כל אזרח בישראל או כל אירוע שמוקם במדינת ישראל.

אלי קריספיל: אין דבר כזה.

אלי קריספיל: אנחנו עובדים, אנחנו עושים, אנחנו מסונכרנים, הכוחות והכול מטופל.

דוד אזולאי: האם יכול להיות שזו הפעם הראשונה שאירוע הזה קורה?

אלי קריספיל: חס וחלילה.

אלי קריספיל: כל שנה זה קורה ומעולם לא העמידו מפיק לאירוע.

אלי קריספיל: זה גם מופיע בדוח המבקר שאומר שזה לא תקין.

דוד אזולאי: מה קרה בשנים עברו?

דוד אזולאי: דוח מבקר המדינה הוא לא של השנה האחרונה.

דוד אזולאי: דוח מבקר המדינה שמדבר על האחריות ועל המפיק זה לא בשנה האחרונה, זה מלפני שלוש-ארבע שנים.

קריאה: אבל לא השתנה מאז.

דוד אזולאי: רבותי, זה לא דבר שנוצר היום.

דוד אזולאי: השאלה היא, מי היה צריך ליזום את המהלך הזה במשך שנה שלימה?

דוד אזולאי: אני גם שמעתי את זה בשנים עברו.

דוד אזולאי: למה לא יוזמים?

דוד אזולאי: פעם אחת ולתמיד תבוא ותגידו: אנחנו לא אחראים, ותיתנו למישהו אחר לנהל את העסק.

פנחס אזרזר: פיני, ראש ענף רישוי ואבטחה במחוז הצפוני.

פנחס אזרזר: אנחנו זומנו לפגישה בתחילת השנה אצל מנכ"ל משרד התיירות והעלנו את הדרישה הזאת.

פנחס אזרזר: שם נתקלנו ואמרו לנו: אין מפיק לאירוע, ולא יהיה מפיק לאירוע.

פנחס אזרזר: אמרנו: אוקיי, אין מפיק לאירוע.

פנחס אזרזר: אנחנו מוכנים להיכנס ונכנסתי, וכל מי שנמצא במירון רואה אותי שם כל יום.

פנחס אזרזר: אני אומר להם: תגישו בקשה כמו כל אזרח אחר – 77ה', פריט רישוי – על מנת לקבל תנאים.

פנחס אזרזר: גם לזה הם מתנגדים על-פי חוות דעת של הייעוץ המשפטי שלהם.

פנחס אזרזר: כמובן שהעברנו מכתב לכל הגורמים על מנת שיתייחסו - זה לגבי הרישוי.

פנחס אזרזר: לגבי שאר הדברים ששאלת לנושא הבטיחות – את כל נושא הבטיחות התחלנו בנובמבר שנה שעברה.

פנחס אזרזר: הגשנו דרישות והגשנו את הכול למקומות הקדושים.

פנחס אזרזר: אני רוצה לציין שיש לנו שיתוף פעולה נהדר עם המקומות הקדושים, ביניהם ישראל דרעי.

אמנון כהן: אבל אני מוטרד כאשר אין אבא לאירוע.

אמנון כהן: אני חייב שיהיה מישהו שהוא אבא לאירוע.

פנחס אזרזר: ביום האירוע יש אבא, זה משטרת ישראל.

אלי קריספיל: ביום האירוע יש אבא, זה משטרת ישראל.

אלי קריספיל: אנחנו לוקחים פיקוד על האירוע.

אלי קריספיל: אני לא רוצה להגיד ברצון רב, אין לנו ברירה אחרת.

אלי קריספיל: אנחנו אחראים שם כי אנחנו שם.

אלי קריספיל: אבל זה לא צריך להיות כך.

ישראל אייכלר: אבל זה סותר מה שאמרת לפני שתי דקות.

ישראל אייכלר: אמרת שאתם לא אחראים.

ישראל אייכלר: עכשיו אני שומע, ובצדק, שאתם אחראים.

אלי קריספיל: יש תהליך שנקרא הכנת האירוע כשאנחנו מגיעים ליום האירוע.

אלי קריספיל: כל התהליך הזה אין לו לא אבא ולא אימא.

אלי קריספיל: אנחנו עובדים מול המקומות הקדושים.

אלי קריספיל: אנחנו ביחסים מעולים איתם וכל בקשה שלנו נענית.

אלי קריספיל: אבל זו לא המשימה שלנו.

אלי קריספיל: ביום האירוע אנחנו נמצאים שם ולוקחים.

אלי קריספיל: אם יהיה אירוע חס וחלילה כמו שאמר חבר הכנסת מוזס שהפארנטשס מתמוטט אז אנחנו לוקחים אחריות.

אלי קריספיל: אנחנו נחלץ ואנחנו נפנה, ומד"א יעבוד תחת הידיים שלנו, וכב"א יעבוד תחת הידיים שלנו, וזה האירוע.

אלי קריספיל: אבל עוד הפעם אני אומר, עד היום אף אחד לא הגיש בקשה לקיים את האירוע הזה תחת כיפת השמיים, עד היום אין גוף אחד שמולו אנחנו צריכים לעבוד, וזה האבא של האירוע, ולזה צריך אי-פעם למנות אבא.

אמנון כהן: למה?

אמנון כהן: האם יש בעיה להוציא בקשה?

איילת עציון: כן, יש בעיה.

איילת עציון: אני נציגה של אלכס ויז'ניצר, יושב-ראש ועדת החמישה.

אמנון כהן: אלכס ויז'ניצר היה אמור להיות כאן.

אמנון כהן: הוא אמר שיש נציגה מכובדת.

אמנון כהן: אני חושש.

אמנון כהן: למה אני שואל?

אמנון כהן: הקדוש ברוך הוא שומר עלינו.

אמנון כהן: אם הוא לא היה שם אנחנו לא יודעים מה היה קורה פה.

אמנון כהן: צריך לראות שחס וחלילה לא יקרה משהו.

אמנון כהן: צריך להיות אבא לאירוע.

אמנון כהן: אני קצת נרגעתי.

אמנון כהן: הוא אמר: למרות שלא הוסמכתי לכך, אבל הנסיבות.

אמנון כהן: יש אמרה: במקום שאין איש תשתדל להיות איש.

אמנון כהן: הוא אומר: אין איש, אני אהיה איש – אין לי ברירה.

איילת עציון: יש פה איזושהי טעות בתפיסה.

איילת עציון: ההשוואה לאירוע של מדונה עשתה חסד עם התפיסה שלנו, ומדוע?

איילת עציון: את האירוע של מדונה מישהו מזמין לארץ.

איילת עציון: מישהו יודע שאם הוא לא יכול לשלוט בכל הצרכים הבטיחותיים הוא גם יכול לבטל אותו שעה לפני.

איילת עציון: אף אחד לא מזמין את הילולת רשב"י, ולאף אחד גם אין את הכוח לבטל אותה.

איילת עציון: אתם רוצים שיהיה איזשהו מפיק שיכול להגיד שעה לפני האירוע: חבר'ה, האירוע לא עומד בתקן הבטיחותי, ואז מה?

איילת עציון: ואז מה?

איילת עציון: חוץ מלשבת בבית-הסוהר, מה יקרה?

אמנון כהן: האם כדאי שהוא לא יעמוד ואז תהיה פגיעה?

אמנון כהן: עדיף לסגור את האירוע.

איילת עציון: אתה לא יכול לסגור את האירוע - - -.

איילת עציון: כל אחד נותן את חלקו.

אמנון כהן: זה חוסר אחריות.

אמנון כהן: אם יש מצב שמישהו אחד שם יכול להיפגע, לא חצי מיליון איש, צריך לסגור את המקום.

אמנון כהן: המשטרה תסגור את המקום.

אמנון כהן: אבל להגיד שבגלל זה אני לא יכול להוציא שמא שעה לפני אירוע?

אמנון כהן: מה זה הדבר הזה?

אמנון כהן: מי לוקח את האחריות?

אמנון כהן: האם את לוקחת אחריות אם טריבונה תיפול עם אלף איש?

איילת עציון: בדיוק שכשם להר הבית אין מפיק אירוע, לא משנה כמה מאות ואלפים נכנסים אליו, ולא לכותל יש מפיק אירוע, גם זה - - -

ישראל אייכלר: גם לא לפארקים ביום העצמאות.

ישראל אייכלר: מי מפיק את האירועים בפארקים?

אלי קריספיל: בפארקים יש מפיק אירוע.

אלי קריספיל: כל עירייה מגישה בקשה וכל פארק מקבל התייחסות מאיתנו.

אלי קריספיל: כל יער שאתה מגיע אליו, אותה תחנה אזורית, אותה עירייה מקבלת אחריות ומקבלת - - -

איילת עציון: אתה מדבר על פארקים שהעירייה יוזמת בהם אירוע, לא כל פארק.

אלי קריספיל: אני מדבר על כל מקום שהציבור מגיע.

אלי קריספיל: אין דבר כזה שאין.

אמנון כהן: מה הסמכות שלכם?

איילת עציון: אנחנו בעצם אחראים על ניהול המקום עד שתוכרע שאלת הבעלויות.

איילת עציון: אבל כמו שאנחנו יודעים, האירוע רחב הרבה מעבר לגבולות המקום.

איילת עציון: זה דרכי גישה, זה חניונים כמו שאמרת, זה כבישים ראשיים, זה יערות, זה המושב.

איילת עציון: זה לא מתחיל ונגמר באתר הקבר.

איילת עציון: את מבנה אתר הקבר אנחנו גם מבטחים ולוקחים ביטוח.

איילת עציון: אבל ברמת מפיק אירוע, כרגע אין מפיק אירוע כי האירוע הוא לא מופק.

אמנון כהן: חבר הכנסת אריה ביבי, בבקשה.

אריה ביבי: זה לא מפיק.

אריה ביבי: מתכוונים לקבלן משנה.

אריה ביבי: זה מה שהמשטרה צריכה – קבלן משנה שהוא יהיה אחראי לומר לו מה תעשה ואיך תעשה.

אריה ביבי: הייתי יומיים במשטרה, והייתי גם מפקד שלו.

אריה ביבי: הוא יודע שאני יודע לעבוד, תאמיני לי.

אריה ביבי: המשטרה, עם כל הכבוד, עם כל הדוחות – אנחנו צריכים לעשות דבר אחד.

אריה ביבי: המשטרה אחראית כלפיך מא' ועד ת'.

אריה ביבי: כל היתר הם קבלני משנה של המשטרה.

אריה ביבי: המשטרה צריכה לעשות חפ"ק שבו צריכים לשבת: מד"א, כיבוי אש, משרד הפנים, משרד התיירות, וכל מי שצריך.

אריה ביבי: המשטרה צריכה לתת הוראות: אדוני, הטיפול שלך הוא כך וכך.

אריה ביבי: היא צריכה קבלני משנה.

קריאות: זה מה שקורה היום, ככה זה עובד בשטח.

אריה ביבי: קצין אג"מ, אני יודע מה אתה רוצה להגיד.

אריה ביבי: קודם לחצנו את היד, ואתה יודע שהייתי יומיים במשטרה, כולל ירושלים, כולל הרשב"י.

אריה ביבי: כשהייתי ראש אכ"א ביקרתי גם שם, וגם עכשיו.

אריה ביבי: תכל'ס, צריך להיות קשר אחד, מפקד המשטרה לכל הגורמים.

אריה ביבי: קשר אחד בלבד, ואוי ואבוי אם יהיה עוד מכשיר קשר על תדר אחר.

אריה ביבי: הם ביניהם יכולים להתעסק בתדרים אחרים.

אריה ביבי: כולם קבלני משנה.

אריה ביבי: המשטרה צריכה להגיד: פה אני רוצה חניון, פה אני רוצה את זה וזה.

אריה ביבי: צריך לקחת עוד דבר לתשומת הלב.

אריה ביבי: ביקרתי בקבר לפני חודש.

אריה ביבי: אני רוצה לדבר על הטריבונות שהולכים לבנות.

אריה ביבי: זה לא כדורגל וזה לא שהולכים להגיד: פה אנחנו שמים 2,000 איש.

אריה ביבי: אנשים עולים שם מבלי לשאול אותך אפילו.

אריה ביבי: אתה יכול לשים 200 סדרנים ואנשים יעלו.

אריה ביבי: צריכים לקחת פה מקדם בטיחות בכל נושא.

אריה ביבי: צריך לקחת מקדם בטיחות במדורות שעושים, וצריכים לקבוע איפה תהיינה מדורות ואיפה יהיו הטריבונות ואיפה יעמדו הסדרנים ואיפה הגדרות, וכל זה המשטרה.

אריה ביבי: המשטרה היא גוף מנחה, ושאף אחד לא יספר לי: אנחנו כן אחראים.

אריה ביבי: היא גוף מנחה והיא תנחה.

אריה ביבי: אם הייתי היום השר לביטחון הפנים, מחר מד"א גם כן היה בביטחון הפנים.

אריה ביבי: רק כך צריך לעבוד.

אריה ביבי: זאת אומרת, כיבוי אש, מד"א, וכל הגורמים.

אריה ביבי: המשטרה היא גוף מנחה והמשטרה היא האחראית.

אריה ביבי: שאף אחד לא יגיד לי: היא כן אחראית, כן דוח מבקר המדינה, לא דוח מבקר המדינה.

אריה ביבי: עזבו את הדוחות, אנחנו מדברים בחיי אדם.

קריאה: את הדוח הבא מתחילים מהדוח הקודם.

קריאה: לצערי, נפגעתי מכמה - - -

אריה ביבי: אתה צודק, אני מסכים איתך.

אריה ביבי: אבל אני אומר שמוועדת הפנים צריכה לצאת קריאה אחת, והיא צריכה להיות חד-משמעית: מפקד מחוז המשטרה – קרי, המפכ"ל – הוא האחראי וכולם קבלני משנה אצלו.

אריה ביבי: יכול להיות שבדוחות כתוב ככה וברשומים כתוב אחרת, אבל אנחנו מדברים על השאלה איך ניתן ביטחון לעם ישראל – רק בשיטה הזאת.

אריה ביבי: אם מישהו מחפש שיטה אחרת, אנחנו נלך לאיבוד.

אמנון כהן: תודה רבה.

ישראל אייכלר: אני רוצה לסכם את דברי חבר הכנסת ביבי.

ישראל אייכלר: כשהמשטרה אומרת שהיא לא אחראית זה בלתי אחראי.

ישראל אייכלר: אתם כן אחראים.

אלי קריספיל: המשטרה לא אמרה דבר כזה.

אלי קריספיל: המשטרה אמרה שהיא אחראית על יום האירוע ועל יום - - -.

אלי קריספיל: אני לא צריך להיות אחראי להסעדה – איזה אוכל ייתנו שם ואיפה הם יעמדו, ואני לא צריך להיות אחראי לקשר טוב עם מושב מירון ועם אנשים.

אלי קריספיל: אני לא צריך להיות אחראי על הדברים האלה.

אלי קריספיל: אני צריך לבוא לפקד ולנהל על אירוע, אני לא צריך להכין אותו מראש.

אלי קריספיל: זה לא המשימה שלי.

אמנון כהן: מירי רגב, בבקשה.

מירי רגב: תודה.

מירי רגב: כבוד היושב-ראש, כפי שראית, הדיון שלך הוא ממש לא מיותר.

מירי רגב: הוא חשוב.

מירי רגב: צריך לצאת מהדיון הזה עם כמה מסקנות כלליות לגבי האירועים במקומות קדושים, ולגבי האירוע הספציפי הזה כרגע בעניין מירון.

מירי רגב: קודם כל, צריך להיות ברור לחלוטין.

מירי רגב: אולי טוב שרוב האנשים שיושבים פה לא היו חלק מתרחישי חירום אלא יותר ביבי ואנוכי בגלל התפקידים הביטחוניים שעשינו.

מירי רגב: אבל צריך להיות ברור חד-משמעית, לא בכל מקום שיש משטרה היא לוקחת אחריות על האירוע, זה לא יכול להיות כי בכל מקום יש משטרה ומד"א.

מירי רגב: האם בכל מקום המשטרה ומפכ"ל המשטרה יהיו אחראים?

מירי רגב: מי ימנע אז את הפשיעה, מי ידאג לסדר, מי ידאג לכל הדברים שהם בתפקיד המשטרה?

מירי רגב: יש תמיד משרד על, ונקבע כי משרד העל הוא משרד התיירות.

מירי רגב: הוא האבא של האירוע הזה.

מירי רגב: מחר נופלים מהטריבונות 3,000 איש – מי שאישר את המהנדס, מי שאישר את העניין, אני יודעת שצריך להיות משרד על.

מירי רגב: אני לא יודעת מה זה קבלני משנה.

מירי רגב: אני חושבת שצריך לעשות סדר בעניין וגם אם זה לא יהיה לטובת העניין הנוכחי, כי מכוח האינרציה המשטרה וכב"א ומד"א יודעים לעבוד יחד עם המועצה האזורית ומי שאחראי על המקומות הקדושים.

מירי רגב: אבל זה לא צריך לעבוד כך.

מירי רגב: צריך להיות גורם על שאחראי על כל מה שקורה במתחם הזה.

מירי רגב: כמו שהשר לביטחון הפנים נמצא באירוע שהוא אחראי עליו וכמו ששר הביטחון נמצא באירוע שהרמטכ"ל אחראי עליו, כך אתם תצטרכו לנהל את האירוע שאנחנו מקווים שהוא לא יקרה – חס וחלילה.

נועז בר ניר: איזה אירוע?

נועז בר ניר: תבחיני בין האירועים.

נועז בר ניר: אירוע של בעיות סדר ציבורי?

נועז בר ניר: האם אני אתן הוראות למשטרה כמנכ"ל משרד התיירות?

נועז בר ניר: האם זה הגיוני?

נועז בר ניר: לא.

נועז בר ניר: יש חלוקה מאוד ברורה.

נועז בר ניר: יש רישוי לאירוע.

אלי קריספיל: אבל אנחנו צריכים לקבל את האירוע מוכן.

אלי קריספיל: מחוז צפון משקיע שם מהרגע שנגמרת ההילולה עד להילולה הבאה עשרות שוטרים וקצינים שזו המשימה שלהם וזה לא.

מירי רגב: בנושא החפ"ק ברור שהמשטרה צריכה להיות אחראית על חפ"ק.

מירי רגב: מה שקרה בפעם שעברה שגורם הלך ואמר את מה שהוא אמר במערכת הכריזה הוא דבר שמצביע בדיוק על הבלגן ועל זה שאין שם שליטה.

מירי רגב: המשטרה צריכה להיות אחראית על כל גופי ההצלה.

מירי רגב: אנחנו יודעים שיש את זק"א ויש את כוחות ההצלה ויש את מד"א.

מירי רגב: צריך גם פה לעשות סדר.

מירי רגב: יש גורם אחד.

מירי רגב: כל הגופים שקשורים בהצלת חיים צריכים להיות כפופים למד"א, ומד"א קבלת הנחיות מהמשטרה בחפ"ק המרכזי.

מירי רגב: אם כל גורם – זק"א, איחוד הצלה, וכל הגופים האחרים – יתחילו לעבוד בנפרד יהיה פה ברדאק אחד שלם.

איילת עציון: ש גוף מתאם, הם לא עובדים בנפרד.

יוסף שווינגר: גברת רגב, את מציגה תמונה שהיא לא היתה קיימת בשטח מעולם.

יוסף שווינגר: היא לא היתה קיימת.

יוסף שווינגר: במציאות יש חפ"ק אחד, אנחנו מקבלים הוראות מהמשטרה.

קריאות: תבואי השנה ותראי.

מירי רגב: כל מה שאני אומרת כתוצאה מזה שפנו אליי השנה ושדיברו איתי אנשים.

מירי רגב: צריך להיות סדר בין זק"א - --

קריאות: יש סדר.

יוסף שווינגר: על מה את מדברת?

יוסף שווינגר: ישיבות מוקדמות עם כל ארגונים.

יוסף שווינגר: את מדברת עובדות לא נכונות.

יוסף שווינגר: כשאני שומע דברים לא נכונים אני מתקומם.

מירי רגב: יש אירוע שבו צריך לפנות אדם.

מירי רגב: אני רוצה לדעת שמי שמפנה ומי שמקבל החלטה בנושא פינוי זה מד"א – זה הכול.

מירי רגב: מד"א, זה קורה היום או לא? יפה.

מירי רגב: מד"א, בגלל שאתה מבין הכול ויודע הכול, אני שואלת אותך האם יש היום סדר בין זק"א, מד"א ו- - -?

מירי רגב: אין סדר, יפה.

מירי רגב: אין סדר.

מירי רגב: אם הכול מצוין אז הכול מצוין, אז הדיון הזה היה מיותר.

מירי רגב: אני מצפה שבכל העניין הזה כל גופי ההצלה יהיו כפופים תחת מד"א, וכל מה שקשור להצלה.

מירי רגב: ואם זה קורה – מצוין.

מירי רגב: אם זה לא קורה – נטפל בזה.

אמנון כהן: תודה.

אמנון כהן: חבר הכנסת הרב אייכלר, בבקשה.

ישראל אייכלר: קודם כל, אני רוצה לסכם את מה ששמעתי עד פה.

ישראל אייכלר: המשטרה מודיעה שביום האירוע המשטרה אחראית על כל מה שקורה שם כמו בכל אירוע במדינה.

ישראל אייכלר: המשטרה על-פי חוק, כמו שאמר חבר הכנסת ביבי, היא אחראית על כל דבר.

ישראל אייכלר: כמובן שהמשטרה לא עושה החייאה לאדם חולה אלא עושים את זה מד"א, איחוד הצלה, וכל הארגונים שיעבדו בסנכרון כמו שאמר היושב-ראש.

ישראל אייכלר: כיושב-ראש הוועדה לתחבורה ציבורית רציתי לעשות ישיבה נפרדת בנושא והחלטתי לעשות את זה יחד עם הישיבה שלכם כי חבל להטריח אנשים.

ישראל אייכלר: חלק גדול מאוד מהאירוע זה התחבורה אל המקום ומהמקום.

ישראל אייכלר: התיירות לא עוסקת בזה שם, המשטרה כן עוסקת בזה.

ישראל אייכלר: לכן, אנחנו צריכים להיות קשובים למה שקרה לפני שלוש-ארבע שנים, ולא לחשוב על מה שהיה לפני שנה-שנתיים כשהכול דפק בצורה מסודרת כאשר הכול היו ערוכים.

ישראל אייכלר: צריך לראות שלא יקרה המצב שהיה לפני שלוש-ארבע שנים כאשר כולם היו תקועים ואף אחד לא ידע מה לעשות.

ישראל אייכלר: אנחנו חייבים לשבת ולראות שכל חברות התחבורה יהיו ערוכות ושכל החניונים יהיו מסודרים.

ישראל אייכלר: ואם מדברים על השנה הבאה אני רוצה שיהיו עוד עשרות מגרשי חניה כדי לאפשר למאות אלפי אנשים להגיע בלי הצפיפות הזאת.

ישראל אייכלר: יש שם מספיק מקומות.

ישראל אייכלר: אם הוועדה תגיע למסקנות אז אחת המסקנות היא ששירותי התחבורה מכל החברות יהיו מתואמים עם המשטרה כי עניין ההסעות משם ולשם הוא עניין תחבורתי וגם בטיחותי, ובכך תלויה גם הצלחת כל האירוע.

ישראל אייכלר: תודה רבה.

אמנון כהן: תודה רבה.

אמנון כהן: חבר הכנסת אזולאי, בבקשה.

דוד אזולאי: אדוני היושב-ראש, קודם כל אני חושב שטוב שאתה כן מקיים את הדיון הזה.

דוד אזולאי: זה חשוב.

דוד אזולאי: יש הבדל בין קיום דיון לפני האירוע לבין דיון שלאחר האירוע.

דוד אזולאי: אני רוצה לציין דבר נוסף.

דוד אזולאי: זו פעם ראשונה אחרי שנתיים שנעשו שינויים רציניים ביותר.

דוד אזולאי: הושקעו כספים רבים.

דוד אזולאי: דיבר כאן ידידי הרב אייכלר על המצב לפני שלוש שנים.

דוד אזולאי: אבל לפני שנה ושנתיים היו שינויים בצורה שונה לגמרי מאותה שנה שלישית שזכורה לא לטובה לכולנו.

דוד אזולאי: לשמחתנו הרבה, הושקעו מאמצים, הושקעו כספים, ובשנתיים האחרונות זה פועל יפה.

דוד אזולאי: אבל השנה יש הבדל אחד.

דוד אזולאי: בשנתיים האחרונות זה היה בשבת, והכול התפרס על שלושה ימים, על שישי, מוצאי שבת וראשון.

דוד אזולאי: השנה זה לא יהיה, השנה הכול מתנקז בתוך 24 שעות.

דוד אזולאי: זה אומר שההיערכות תהיה שונה בהרבה מהשנתיים האחרונות.

דוד אזולאי: אני מאוד מקווה ומתפלל שכל ההיערכות שהיתה בשנתיים האחרונות אכן תוכיח את עצמה.

דוד אזולאי: היא הוכיחה את עצמה עד היום ואין סיבה שהיא לא תוכיח את עצמה.

דוד אזולאי: לגבי הטיעון של ההפקה – לצערי הרב, הנושא הזה חוזר על עצמו.

דוד אזולאי: אבל שמעתי כרגע את נציג המשטרה שאמר דבר שאולי לא שמתם לב אליו.

דוד אזולאי: הוא אמר שכל מה שהוא דורש מהוועד למקומות הקדושים, הוא נענה.

דוד אזולאי: אמת או לא?

דוד אזולאי: כלומר, זה לא דבר שנוצר היום.

דוד אזולאי: האירוע הזה מתקיים כל שנה.

דוד אזולאי: אירוע ברכת הכוהנים בכותל הוא אומנם לא אירוע בסדר הגודל הזה, אבל גם לאירוע הזה מגיעים עשרות אלפי אנשים.

דוד אזולאי: מי המפיק באירוע הזה?

דוד אזולאי: מי האחראי על האירוע הזה?

דוד אזולאי: אני חושב שגם כאן זהו אירוע שאין לו מפיק, אבל ישנם גופים כמו משרד התיירות, כמו המחלקה למקומות הקדושים שעובדים בשיתוף פעולה, ועל כך אתם מודים.

דוד אזולאי: אבל כל שנה הטיעון הזה עולה.

דוד אזולאי: ואם זה נכון, ואם צריך הפקה – רבותי, מה קורה?

דוד אזולאי: למה אתם מחכים עד הרגע האחרון ואתם מעלים את הטיעון הזה?

דוד אזולאי: יש לכם שנה שלימה.

קריאות: לא חיכינו, העלנו את זה בתחילת השנה.

דוד אזולאי: אבל עד היום זה לא קורה.

דוד אזולאי: כנראה שמישהו חושב שכך צריך להיות.

אלי קריספיל: זה לא קורה כי היחיד שלוקח בינתיים זה אנחנו, כי יש אירוע גדול ואנחנו מטפלים בו.

אלי קריספיל: אבל, מישהו אחר צריך.

אלי קריספיל: יש ועדות, יש החלטות ומישהו צריך לקחת.

דוד אזולאי: מפני שרק אתם יכולים לנהל אירוע בסדר גודל כזה ולהוביל אותו.

דוד אזולאי: אין מישהו אחר שיכול להוביל אותו.

אמנון כהן: האם יש לכם איזושהי החלטה שאתם רוצים שנעביר ושנעזור לכם?

פנחס אזרזר: הדיון הולך למקומות אחרים.

פנחס אזרזר: לגבי השאלה האם ההר ערוך לקלוט מאות אלפים של אנשים שיגיעו - אני אומר לך כקצין רישוי מחוזי לא.

פנחס אזרזר: הוא לא ערוך, חד-משמעי.

פנחס אזרזר: עם כל השיפורים ועם כל התהליכים שעברנו כל השנים הוא לא ערוך לקלוט מאות אלפי אנשים שייכנסו להר.

פנחס אזרזר: יש חוסר.

אמנון כהן: לכמה הוא ערוך?

פנחס אזרזר: הוא מאושר על-ידי יועץ בטיחות ל-5,000 איש בו זמנית.

קריאה: אתה יכול לסגור את האתר, שיסגור.

פנחס אזרזר: אדוני, אני לא הפרעתי לך.

פנחס אזרזר: אני מדבר על חוות דעת מקצועית שלא אני נתתי אותה, אלא מהנדס בטיחות שלכם.

פנחס אזרזר: שחר לבטר קבע כמה צריך להיות בכל מתחם.

פנחס אזרזר: סך הכול, 5,000 איש.

פנחס אזרזר: ביום ההילולה מגיעים למקום מאות רבים של אנשים ואין למקום הזה, כמו שאתה יודע ואני יודע, דרכי מילוט.

פנחס אזרזר: אין למקום הזה, יש סך הכול כביש אחד שמנקז את כל היציאות מהאתר.

נועז בר ניר: בורמה א', בורמה ב', הציר העיקרי.

נועז בר ניר: מה זה דרכי מילוט?

נועז בר ניר: השקענו מיליוני שקלים בסלילה ובהכוונה שלהם, ואתה אומר אין דרכי מילוט?

פנחס אזרזר: סליחה, אתה מדבר על רכבים, ואני מדבר על הולכי רגל.

פנחס אזרזר: כשקורה משהו אנשים לא עולים על רכבים והולכים בורמה א'.

דוד אזולאי: אדוני, מה הפתרון?

דוד אזולאי: האם לסגור את העסק?

פנחס אזרזר: לא לסגור את העסק, לווסת את האנשים.

פנחס אזרזר: אם יקרה אסון אנחנו לא נדע אף פעם להסביר מדוע נתנו לאנשים להגיע להר כשההר לא ערוך.

פנחס אזרזר: בחיים לא נוכל, וזו השאלה.

דוד אזולאי: אני חושב שמה שהעלה כאן חבר הכנסת מוזס הוא הנושא הכי חשוב, ושעליו צריך לתת את הדעת.

דוד אזולאי: זה שרשות העתיקות כרגע לא מאפשרת המשך עבודה זה אומר שאנחנו נמצאים בלחץ של שבוע ימים לפני האירוע הגדול.

אמנון כהן: אדוני המנכ"ל, האם צריכים את העזרה שלנו?

דוד אזולאי: אני חושב שבעניין הזה אנחנו צריכים להתערב, אדוני היושב-ראש.

אמנון כהן: כבוד מנכ"ל משרד התיירות, האם אתה צריך סיוע?

נועז בר ניר: כרגע אני מקווה שזה יהיה בסדר לפי הבטחה של מנכ"ל רשות העתיקות.

ראובן אדרי: נועז, אנחנו כן צריכים סיוע כי כרגע לא מאפשרים לנו לעבוד, לא בתוך היישוב ולא באתר.

נועז בר ניר: אני בעד שהוועדה תקרא ליושב-ראש רשות העתיקות שיאפשר את ההילולה ואחר כך נשאל את כל השאלות שצריך.

נועז בר ניר: אבל כרגע למיטב מה שנמסר לי, מה שנעשה - לא פוגעים בעתיקות, ולכן אפשר להמשיך ליישר את המשטחים.

דוד אזולאי: לסיכום, משרד התחבורה ומשרד התיירות השקיעו באמת בשנים האחרונות כספים רבים, וגם המשטרה.

דוד אזולאי: כמי שמכיר ויודע מקרוב היטב את הדברים האלה אני אומר לכם שאם המשטרה לא תנהל את העסק הזה אין שום גוף במדינת ישראל שמסוגל לנהל את העסק הזה, וזה צריך להיות ברור לכולנו.

דוד אזולאי: מפיק, לא מפיק – לא יעזור שום דבר.

דוד אזולאי: כשמדובר באירוע של 24 שעות, 500,000, אף אחד לא יכול לעמוד בזה.

דוד אזולאי: זה לא מה שאמרתם על אותה גברת שאני אפילו לא יודע איך קוראים לה.

דוד אזולאי: אין מה להשוות ואין להדביק אחד לשני.

דוד אזולאי: זה אירוע אחד, זה אירוע שני.

קריאה: מדונה, מדונה.

דוד אזולאי: אני לא מכיר אותה, ומשום כבודה לא אזכיר את שמה.

דוד אזולאי: הדבר האחרון שעליו אני רוצה לדבר, אדוני היושב-ראש, הוא נושא מד"א וארגוני ההצלה אחרים כמו זק"א ואיחוד הצלה.

דוד אזולאי: הגופים הללו נותנים שירות יוצא מהכלל במקום קשה מאוד.

דוד אזולאי: כל תגבור בעניין הזה הוא רק לברכה ולתועלת.

מירי רגב: מצוין, תחת מד"א.

מירי רגב: יש חפ"ק מסודר, ולא יכול להיות שכל גורם שרוצה להציל זה יהיה חיבוק דב.

מירי רגב: הם רוצים לעזור – מצוין, תחת מד"א.

מירי רגב: רוצים להכניס את זק"א כאחראי – תביאו לחקיקה.

דוד אזולאי: חברת הכנסת מירי רגב, אני מברך אותך על ההתמחות שלך בנושא הגשת עזרה ראשונה.

דוד אזולאי: אני לא מתמצא.

מירי רגב: תאמין לי, יש לי התמחות עם זק"א שנים על גבי שנים בפיגועים.

מירי רגב: אל תזלזל.

מירי רגב: אומנם אישה, אבל אל תזלזל במה שאני אומרת.

דוד אזולאי: חס וחלילה, ההיפך.

דוד אזולאי: אני לא מזלזל, ההיפך.

דוד אזולאי: מירי, למה את לוקחת את זה לכיוון הזה?

מירי רגב: שנים על גבי שנים אני מכירה את זק"א.

מירי רגב: יש לי הערכה לגוף הזה, אבל זק"א יעבדו כמו כל ארגון אחר תחת מד"א.

מירי רגב: אם רוצים לשנות את סדר העבודה בואו נקבע שזק"א אחראים בחקיקה.

מירי רגב: אבל לא יכול להיות ששלושה גופים יטפלו בפינוי פצוע.

אורי מקלב: - - - לא רוצים שזק"א יעבדו שם.

אורי מקלב: חס וחלילה שזק"א יעבדו שם, חס וחלילה.

דוד אזולאי: אני מאוד מעריך את הידע שלך, ולא אמרתי את זה חס וחלילה בנימה מזלזלת – ההיפך.

דוד אזולאי: אבל בואי גם ניתן לאנשי המקצוע שגם הם יודעים איך להפעיל ואיך לעבוד.

דוד אזולאי: אגב, אנחנו לא מחדשים משהו חדש.

דוד אזולאי: כל השנים עבדו ביחד בכל האירועים.

מירי רגב: כבוד חבר הכנסת, אני מודיע לך שזה לא כל כך פשוט כמו שזה נשמע.

אריה ביבי: לדעתי, אין לזק"א בכלל מה לעשות שם.

קריאה: לא, זה איחוד הצלה.

קריאה: זה לא זק"א.

אמנון כהן: חבר הכנסת מקלב, בבקשה.

אורי מקלב: תודה רבה לך, אדוני היושב-ראש.

אורי מקלב: אני כמובן מתנצל בפניכם בגלל עניין הנשיאות.

אורי מקלב: יכול להיות שזה השבוע או השבועיים האחרונים של הכנסת לפני פגרת הבחירות.

אורי מקלב: היו דיונים ארוכים עם כל המשמעויות ויכול להיות שיש לנו הפתעות.

אורי מקלב: כמעט מתברר שבאמצע אוגוסט זה לא יכול להיות, כולל הרמדאן שנופל עד אמצע אוגוסט.

אורי מקלב: זה גם חלק מהסיבה.

אורי מקלב: אגב, אלו החוגגים את הרמדאן טוענים שגם שבועיים אחר - - -

אמנון כהן: גם בנובמבר אי-אפשר כי יש בחירות בארצות-הברית.

אמנון כהן: יש השפעות.

אמנון כהן: בדצמבר צריך להעביר את תקציב המדינה.

אורי מקלב: חבר הכנסת ביבי יישאר כאן עוד הרבה זמן, ואנחנו לא נלך לבחירות כל כך מהר על אף שקדימה מכריזים שהם רוצים להקדים את הבחירות.

אורי מקלב: בכל אופן, אנחנו דנים באירוע שאמור להיות עוד עשרה ימים.

אורי מקלב: אדוני היושב-ראש, אני באמת רוצה להודות לך על קיום הדיון הזה בוועדה כשאתה עומד בראשה.

אורי מקלב: זה כבר מסורת בוועדה הזאת.

אורי מקלב: הוועדה יושבת באופן רצוף ארבע שנים, וזו הפעם הרביעית שהוועדה הזאת יושבת.

אורי מקלב: הוועדה הזאת היתה חלק מהכנת האירוע כי הוועדה הזאת משכילה וגם יושבת כהפקת לקחים לאחר כל אירוע, ויש רצף מעקב, ולוקחים חלק מההכנות לאירוע הזה.

אורי מקלב: אגב, גם קיימנו סיורים בשטח כל שנה עד השנה הזאת.

אורי מקלב: אני מציע אדוני שגם תאמץ - - -

אמנון כהן: אני כהן.

אמנון כהן: האם אני אראה את כל התמונה משביל הכוהנים?

אמנון כהן: הרב שלי לא מתיר.

אורי מקלב: יש ויכוח בעניין הזה.

אורי מקלב: יש כאלה שמאפשרים.

אורי מקלב: יושבי-הראש הקודמים, חבר הכנסת דוד אזולאי, ניהלו וגם סייעו בעניין הזה, ואני מציע לאמץ.

אורי מקלב: רבותי, יש שינוי דרמטי ברוך השם לעומת הישיבות שבהן דנו בנושא.

אורי מקלב: זה היה בגדר של מוסיף והולך.

אורי מקלב: משנה לשנה השתפרו כל ההכנות וגם הביצוע בשטח.

אורי מקלב: אנחנו עדים גם לשינויים בתוך האתר עצמו.

אורי מקלב: אינו דומה הר מירון או קבר רשב"י בשנה הזאת למה שהיה בשנה שעברה, אינו דומה מה שהיה שנה שעברה לעומת מה שהיה לפני שנתיים מבחינת הקיבולת, ההכנות, ההתאמה למקום, התשתיות מסביב.

אורי מקלב: באמת מגיעות כל התודות, וזו ההזדמנות להודות לכל אלה שעסוקים במשך כל השנה כדי להכין את הר מירון ואת קבר רשב"י לקראת ל"ג בעומר.

אורי מקלב: צריך להגיד שיש איזשהו שינוי שחל השנה לעומת השנים הקודמות.

אורי מקלב: קודם כל, בשנים שעברו או שזה היה שנה ראשונה לאחר הנפילה הגדולה שהיתה או שזה נפל במוצאי שבת ואז היה לחץ בזמן, כולם מתכנסים בזמן אחד.

אורי מקלב: השנה זה שונה, והשינוי מוסיף לטובה.

אורי מקלב: יש יותר זמן להגיע וממילא יותר אנשים צפויים להגיע.

אורי מקלב: השיפורים שנעשו ברצף במשך כמה שנים מאפשרים ליותר אנשים להגיע.

אמנון כהן: כמה זמן לפני כן אתם מאפשרים להגיע?

אורי מקלב: מיום שלישי.

אמנון כהן: האם מישהו מושיב את האנשים במקומות מסוימים?

אלי קריספיל: אדוני היושב-ראש, ההר תפוס על-ידי המשטרה כבר שבועיים.

אלי קריספיל: אנחנו שם.

אמנון כהן: האם אתם מכוונים היכן אפשר לשבת?

אמנון כהן: האם אתם יודעים איפה יהיו כוחות ההצלה?

אלי קריספיל: הכול כבר סגור, זה כבר מאחורינו.

אלי קריספיל: אנחנו בהר, אנחנו לא עוזבים אותו ולו לרגע כדי שלא יקרה מה שקרה בשנים קודמות.

אלי קריספיל: צודק חבר הכנסת שאמר שפעם היה לוקח שמונה ועשר שעות להגיע להר, ובסוף לא היית מגיע.

אלי קריספיל: היום אתה יוצא, מגיע לחניון ומחנה את האוטו או את האוטובוס ומגיע להר.

אלי קריספיל: אתה מתפלל ועושה כל מה שאתה מוצא לנכון ויורד חזרה הביתה בלי שום תקלות.

אמנון כהן: ישר כוח.

אורי מקלב: אם כך, יכול להיות בהחלט מצב שציבור הרבה יותר גדול יגיע, וזאת משתי הסיבות שמניתי.

אורי מקלב: זה לא נופל בערב שבת או במוצאי שבת - - -

אמנון כהן: אתה תנחה את הציבור להישמע להוראות, והכול יהיה בסדר.

אורי מקלב: אבל אני לא יכול להנחות את הציבור שלי לבוא רק בבוקר.

אורי מקלב: אנחנו נותנים איזושהי הנחיה, אבל אנחנו לא קובעים זמן לאנשים.

אורי מקלב: לא נותנים כרטיסים ולא אומרים שאחד יגיע מהשעה שמונה עד עשר, ושהשני יגיע בזמן אחר.

אורי מקלב: לא עושים את זה.

אמנון כהן: תעשה חסידויות - חסידי גור בשעה כזאת עד זו.

אורי מקלב: הם באמת מפזרים את ההדלקות בשטח לאורך כל היום.

אורי מקלב: אני חושב שההדלקה האחרונה נעשית בשקיעה של היום השני.

אורי מקלב: עושים בצורה הכי מאורגנת את הדברים שבהם ניתן לשלוט.

אורי מקלב: אבל אני חושש משאננות ומחוסר היערכות לקראת ציבור גדול שיכול להגיע דווקא בשעות השיא והעומס והרי אף אחד לא אומר.

אורי מקלב: לכן, צריכה להיות הרבה יותר היערכות מזו שבשנה שעברה לגבי וגם הצפי.

אורי מקלב: אני אומר שבל"ג בעומר במירון אין דבר כזה שהוא לא צפוי.

אורי מקלב: אנחנו מספיק שנים שמענו פה על השולחן הזה שמענו פה: היה משהו לא צפוי, לא חשבנו, לא היו דברים כאלה.

אורי מקלב: אני אומר לטובת

אורי מקלב: כם, היום בגלל השיפורים, בגלל ההשקעות שהשקעתם, בגלל המיומנות - ואגב, יש אנשים שמלווים באופן קבוע, זה לא שכל פעם היו מתחלפים.

אורי מקלב: חלק מהאנשים ליוו את זה כשהם היו בכוחות הביטחון כמו ראובן שנמצא פה, והיום הוא מלווה את זה באזרחי.

אורי מקלב: יש עוד אנשים כאלה שהם כבר ותיקים והם מכירים טוב את העניין.

אורי מקלב: לכן, אנחנו צריכים להיערך במקסימום.

אורי מקלב: השאננות הזאת יכולה להגיע אולי באופן טבעי.

אורי מקלב: אנחנו נמצאים פה על מנת להגיד שוב שיכולים להיות הרבה תרחישים שהם בלתי צפויים.

אמנון כהן: תתפלל שהכול יהיה בסדר.

אורי מקלב: כולנו יודעים מה קרה לפני כמה ימים בהר הרצל.

אורי מקלב: אין ספק שאירועים כאלה צריכים שוב לעורר אותנו.

אורי מקלב: אבל לא יכול להיות מצב שכל אחד יגיד היום בקלות שהוא לא מאשר מכיוון שהיה מקרה, וכל אחד רוצה לברוח מאחריות.

אורי מקלב: האירוע הזה קיים והוא שונה מאירוע אחר.

אורי מקלב: לאירוע הזה אין בעל-בית.

אורי מקלב: בערב חודש ניסן מגיעים עשרות אלפי איש להר המנוחות לפקוד את קברי יקיריהם.

אורי מקלב: אתה יכול להגיד: אני לא אתן לאנשים להיכנס כי אתה שואל מי מארגן את האירוע.

אורי מקלב: מה זה מי מארגן את האירוע?

אורי מקלב: כל אחד שיש לו בן, אבא או אח שקבור שם עולה לקבר.

אורי מקלב: כל אחד שמרגיש קשר לקברו של רשב"י מגיע להתפלל שם, אין מי שמארגן.

אורי מקלב: איזה התערבות מקצועית יש לנו?

אורי מקלב: המשטרה באה אומרת: אני לא יכולה לאפשר מפאת שלום הציבור.

אורי מקלב: לכן, המשטרה לוקחת לא את האחריות, אבל היא שומרת על הסדר הציבורי בגלל שאין מישהו שהוא אחראי.

אורי מקלב: יש הרבה אנשים שתורמים ומעבירים כספים דרכם ודואגים כל השנה.

אורי מקלב: אי-אפשר היום להגיד שיש כאן מישהו מסוים.

אורי מקלב: לכן, המשטרה צריכה להמשיך לעשות את מה שהיא עשתה עד היום.

אורי מקלב: החלק שהצליח עד היום הוא שיתוף הפעולה של כוחות הביטחון וכל הדברים הציבוריים.

אורי מקלב: יש אנשים שהגיעו לוועדה היום בפעם הראשונה רק כדי להגן על כוחות הביטחון או על כוחות עזרה ראשונה כמשהו מיוחד.

אורי מקלב: הדברים האלה לא מקובלים עלינו, לא מקובל עלינו להשתמש בדברים המקצועיים האלה.

אורי מקלב: הציבור הזה רגיל לדברים מסוימים במשך השנה, ואליהם הוא יגיע.

אורי מקלב: אם איחוד ההצלה היו חלק מההצלחה, והיו דברים שלמדו מאיחוד הצלה לגבי ההתארגנות, ואני שמח שמד"א מתארגנים היום כפי שהם למדו, הם מכירים את ההווי, את האופי של הציבור הזה - - -

קריאה: אני מצטער שאני קוטע אותך, באמת.

קריאה: אני פשוט מתאפק.

קריאה: אני 28 שנים על ההר הזה.

קריאה: אתה אומר לישאני למדתי ואני צריך ללמוד?

אורי מקלב: יש שיפור ויש שילוב בין כוחות הביטחון.

אורי מקלב: זו היתה דרישה והחלטה שלנו.

אריה ביבי: זה הולך להיות פרטאץ', זה ממש פרטאץ'.

אריה ביבי: אי-אפשר להביא כוחות הצלה א' וכוחות הצלה ב'.

אריה ביבי: מי שצריך לנהל את העניין של כוחות ההצלה זה מד"א ורק מד"א.

אריה ביבי: מי שצריך לנהל את כיבוי האש זה רק כיבוי האש, מי שצריך לנהל את המשטרה זה רק המשטרה.

מירי רגב: זה לא יאומן - - - באמת, מה קורה פה?

מירי רגב: כשיהיה אירוע ותהיה ועדה אז מד"א יצטרכו להסביר, אבל - - - זה כוחות הצלה.

אורי מקלב: ומי שהחוק מאפשר בפיגועים להגיע, הוא גם יגיע לפה.

אורי מקלב: אף אחד לא ימנע מהם, אף אחד לא ימנע מהם.

אורי מקלב: זה לא יעזור אם אנחנו לפני בחירות או אחרי בחירות.

מירי רגב: אין בעיה - שיהיו שם, אבל - - - אחריות אחת.

אמנון כהן: מספיק עם זה.

אמנון כהן: מספיק, מספיק.

אמנון כהן: אנחנו רוצים לשמוע את משרד התחבורה.

אמנון כהן: איך אתם נערכים לאירוע?

פיליפ פארן: לאירוע הספציפי של השנה, התקיים דיון ב-22 לחודש הזה, ביום ראשון שעבר, לגבי התחבורה הציבורית.

פיליפ פארן: הגיעו מפעילי התחבורה.

פיליפ פארן: לגבי הסעות, שאטלים - ישנם כמה חניונים שם, והעסק יתנהל כמו בשנה הקודמת.

אמנון כהן: צריך אולי יותר להיערך.

אמנון כהן: אומרים פה שיכול להיות שיעלו יותר להר.

פיליפ פארן: האנשים שהשתתפו בדיון הזה היו: משטרת ישראל, מפעילי התחבורה הציבורית והגורמים המקצועיים במשרד הנוגעים לתחבורה הציבורית.

פיליפ פארן: בנוסף, ישנה החלטת ממשלה לגבי תשתיות קבועות שיתבצעו בשנים 12, 13, ו-14 בהיקף של 27 מיליון שקל שמחולקים באופן שווה.

פיליפ פארן: המימון יהיה מחמישה משרדי ממשלה.

אמנון כהן: זה מה שדיברו כאן.

אמנון כהן: אתם תטפלו בתשתיות התחבורתיות?

פיליפ פארן: כן.

פיליפ פארן: השנה משרד התחבורה - - - למע"צ, לחברה הלאומית לדרכים.

פיליפ פארן: אנחנו צפויים לקבל ממשרדי הממשלה הנוספים.

אמנון כהן: האם אתם ערוכים היום לקראת השנה הזאת?

פיליפ פארן: ערוכים ומבצעים תשתיות קבועות לתאורה ודברים נוספים.

פיליפ פארן: החברה הלאומית יעדכנו.

פיליפ פארן: יהיו עוד תשתיות קבועות כדי שלא נצטרך כל שנה להשקיע בתשתיות זמניות – זו המטרה.

אמנון כהן: נכון, לגמור את זה פעם אחת.

אמנון כהן: תודה רבה.

אמנון כהן: נציג החברה הלאומית.

ראובן אדרי: מבחינת המעגל החיצוני ודרכי הגישה, אנחנו סיימנו את כל הדרכים עוד הרבה לפני ההיערכות לל"ג בעומר.

ראובן אדרי: למעשה, אנחנו סיימנו לרבד את כל הכבישים.

ראובן אדרי: אנחנו הוספנו קצת אלמנטים בתנועה כדי שיהיה יותר קל מבחינה תנועתית.

ראובן אדרי: לצורך ההיערכות בל"ג בעומר אנחנו הארנו את כל הכביש מכיוון צומת מירון ועד ספסופה.

ראובן אדרי: זה באופן זמני כי אנחנו הולכים לעשות שם טיילת עם תאורה קבועה - זה לגבי החלק החיצוני.

ראובן אדרי: הכשרנו את כל המגרשים והמגרשים היום יכולים לקלוט את מה שהם לא קלטו בעבר, ונענינו לכל בקשה.

ראובן אדרי: לגבי החלק הפנימי – ההקצאה האחרונה היתה הקצאה של מיליון וחצי והיא הגיעה רק לפני שבוע.

ראובן אדרי: אנחנו נערכנו לביצוע תשתיות קבועות לפי מה שנקבע על-פי החלטת ממשלה.

ראובן אדרי: בדקנו את הכול, ואני רק רוצה לציין ולהגיד שכשאנחנו מתעסקים בתשתיות בפנים שאף אחד לא יחשוב שמדובר על קבר הרשב"י.

ראובן אדרי: אנחנו מתעסקים מגדר המושב עד למעלה כי כל הכבישים מובילים לכיוון קבר הרשב"י.

ראובן אדרי: הכנו תוכניות.

ראובן אדרי: לצערנו, עלינו עם הכלים והפסיקו אותנו.

ראובן אדרי: אני מאוד מקווה שהיום תיפתר הבעיה.

ראובן אדרי: הבעיה נפתרה חלקית.

ראובן אדרי: התחלנו לעבוד כבר בריבוד של חלקה אחת שאנשים מכירים אותה כחלקה העליונה של "תולדות אהרון".

ראובן אדרי: הרב מוזס מכיר אותה.

מנחם אליעזר מוזס: עדיין יושבות שם שלוש משפחות שלא הוציאו אותן, ואני מחכה לשמוע.

מנחם אליעזר מוזס: אולי המשטרה יכולה לקחת כבר סוף כל סוף לקחת שלוש משפחות שמחזיקות שטח ש-5,000 איש יכולים לעמוד עליו.

ראובן אדרי: שלוש המשפחות האלה הן 54 שנה.

מנחם אליעזר מוזס: מה זה 54 שנה?

מנחם אליעזר מוזס: היו עוד מקומות שהיו 54 שנה.

מנחם אליעזר מוזס: איזה תשובה זו 54 שנה?

מנחם אליעזר מוזס: זה מקומם, מה זה 54 שנה?

מנחם אליעזר מוזס: 20 פעם קוראים למד"א להציל אנשים כי אנשים עומדים במחנק.

מנחם אליעזר מוזס: אנשים תופסים מקום של 5,000 איש.

אורי מקלב: תקרא לזה מגרון ומה הבעיה?

דוד אזולאי: ראובן, הייתי רוצה שתפרט לגבי נושא רשות העתיקות.

ראובן אדרי: אני מעדכן.

ראובן אדרי: ממש עכשיו יש את הסיור.

ראובן אדרי: אני יודע שקיבלנו מספר הקלות.

ראובן אדרי: אני עדיין לא יודע להגיד ולהגדיר איזה הקלות קיבלנו.

ראובן אדרי: יש לנו שם ארבעה אתרים שאנחנו חייבים לסיים אותם ואין לנו זמן.

ראובן אדרי: אנחנו כרגע ממתינים לפקחים להאיר את כל הצירים בדרך בתוך היישוב.

ראובן אדרי: זה כולל תאורה, כולל מדרכות לטובת האנשים.

ראובן אדרי: אני מקווה שיאפשרו לנו, ואני מקווה שנספיק עד ההילולה.

אמנון כהן: בעזרת השם.

אמנון כהן: הרב מרדכי הלפרין, הוועד המקומי מירון, בבקשה.

מרדכי הלפרין: לצערנו, בעיית הבעיות שלא נפתרה עדיין היא הביוב.

מרדכי הלפרין: רבותי, עם כל המעש הגדול ששמענו כאן, ונעשו דברים אדירים, נושא הביוב התפרץ כבר אתמול.

מרדכי הלפרין: מירון כמדמנה כבר ברגע זה, ומי שרוצה מוזמן לראות תמונות מהבוקר.

מרדכי הלפרין: מירון כמדמנה.

אמנון כהן: מישהו אמר לי שיש 150 סוגים של שירותים שהביאו לשם.

אמנון כהן: איפה זה הולך בסוף?

ראובן אדרי: אלו שירותים כימיים עם שאיבה.

ראובן אדרי: הייתי אתמול עם הרב הלפרין, וזה נכון מה שהוא אומר.

ראובן אדרי: הבעיה שמעלה כרגע הרב הלפרין כבר טופלה.

ראובן אדרי: הביוב כבר טופל.

מרדכי הלפרין: היינו אתמול, אבל הבוקר יש - - - אחרות.

אמנון כהן: זו בעיה תשתית.

אמנון כהן: באיזה רמה צריך לטפל בה?

אמנון כהן: האם משרד הפנים מטפל בזה?

מרדכי הלפרין: זו ודאי בעיה שצריכה להיות פתורה במסגרת החלטת הממשלה, הרחבת החלטת הממשלה.

מרדכי הלפרין: מבטיחים לנו כל שנה שזו השנה האחרונה שהבעיה הזאת קיימת, ולצערי הרב, אני כבר יכול לומר בבירור שגם השנה הזאת אנחנו צפויים לאותם סיפורים.

אמנון כהן: האם נושא הביוב לא מטופל באותה החלטת ממשלה שדיברה על תשתיות.

אמנון כהן: האם יש לך פתרון לזה?

איילת עציון: יש לנו פתרון, אין לנו כסף.

דוד אזולאי: הוועדה קיימה דיון עם המועצה האזורית ונציגי משרד הפנים ואכן היתה היענות לעניין הזה.

דוד אזולאי: העבירו תקציב.

קריאה: לא, לא.

קריאה: לביוב לא העבירו.

אמנון כהן: היא אמרה שאין תקציב.

מרדכי הלפרין: רבותי, אני מוכרח לומר לכם שאנחנו מתעסקים עם אנשים שברגע שיש להם איזשהו שחרור תקציבי אז הדברים מבוצעים בצורה של קסם.

מרדכי הלפרין: לחברה רשות הלאומית לדרכים יש אנשים שיודעים לבצע דברים מעכשיו לעכשיו.

אמנון כהן: איילת, איפה הכסף?

אמנון כהן: מי צריך להביא?

מרדכי הלפרין: אני מוכרח לציין את ראובן אדרי שיושב כאן.

מרדכי הלפרין: באותו הרגע שהגיעה הרשאה תקציבית בעזרתו האדיבה של שר התחבורה, בתוך שעה הוא הגיע מאור יהודה למירון והדברים קיבלו תנופה אדירה.

מרדכי הלפרין: כפי ששמעתם כאן, הבעיה של רשות העתיקות עוד לא נפתרה.

מרדכי הלפרין: בשעה תשע הבוקר שילמתי עבור פיקוח של רשות העתיקות.

מרדכי הלפרין: לצערי הרב, עד רגע זה הפקח עוד לא הגיע למקום כדי לאפשר את תחילת העבודה.

איילת עציון: כשעוד היינו בחברה הלאומית לדרכים כשאלכס היה המנכ"ל שם, הכנו תוכנית לטיפול כולל בביוב בכל האזור שאמור לתת פתרון.

איילת עציון: עלות הביצוע היא 5.5 מיליון שקלים.

איילת עציון: ניסינו לייצר איזשהו איגום תקציבים.

איילת עציון: דיברנו גם עם משרד התשתיות שמינהל הביוב כפוף אליו.

איילת עציון: כרגע אין הירתמות של משרדים.

איילת עציון: אנחנו נשמח מאוד אם תוכלו לסייע לנו.

אמנון כהן: תעשו פנייה לוועדה ואנחנו אולי נעשה דיון ונבקש מהשרים.

מנחם אליעזר מוזס: מי יכול לענות על המשפחות האלו?

אמנון כהן: סליחה, סליחה.

אמנון כהן: תן לי לעשות דיון, בבקשה.

אמנון כהן: זכות הדיבור למד"א, בבקשה.

אלי בין: אדוני היושב-ראש, למעשה התקיים פה דיון והדיון הציף מספר בעיות שקיימות בשטח.

אלי בין: אין ספק שמשטרת ישראל היא המפקד והיא המוציאה ומביאה, והיא מתכננת את האירוע כולו על-ידי כל כוחות החירום שקמו על-פי חוק.

אלי בין: אין פה בכלל מה לדבר, זה גם כתוב בפקודת המשטרה שמבחינת לפחות פינוי וטיפול בפצועים מי שאחראי זה מגן דוד אדום.

אלי בין: אף אחד לא חושב אחרת.

אלי בין: מעבר לכול, מתקיימות ישיבות הכנה לפחות במשך שלושה חודשים האחרונים, ובחודש האחרון כמעט מידי יום, גם שיחות, גם פגישות, גם תיאומים מול המשטרה, לפחות מבחינת מגן דוד אדום, הן מבחינת אג"מ המשטרה.

אלי בין: אנחנו אתמול גם נפגשנו עם ראש אג"מ הארצי של משטרת ישראל, ואנחנו הולכים לשוחח איתו גם היום.

אלי בין: מגן דוד אדום ערוך ומוכן מבחינת היכולות שלו.

אלי בין: מעבר לכול, צריך גם לציין שביום יום יש למגן דוד אדום את מכשירי הקשר שיש למשטרת ישראל שלמעשה הם מפקדים על-פי פקודה באירועים.

אלי בין: זה נקרא רשת מציל, ורשת מציל היא רשת שמתכללת את כל גופי החירום במדינת ישראל, ומשם ניתנות הפקודות למעשה לכל גופי החירום על תרחישים ועל אירועים מיוחדים.

אלי בין: מגן דוד אדום ריכז תחתיו כעשרה ארגוני הצלה מרחבי הארץ שבאו וביקשו.

אלי בין: חלקם הגדול מתנדב גם במגן דוד אדום.

אלי בין: כמובן שהכשרתם נבדקת, הם ערוכים ומוכנים לפקודה.

אלי בין: אבל מכל מקום, התיאום שלנו עם משטרת ישראל היא שאף אחד לא ייכנס להר, לא יתפקד בתוך ההר, ללא תדריך מיוחד מתוך כוחות מגן דוד אדום, על-ידי מפקדי מגן דוד אדום.

אלי בין: אף אחד לא יטפל בפצועים בצורה פרטיזנית.

אלי בין: הדברים האלה, בין ישיבות שמתקיימות לפני והתוצאה בשטח למעשה אחרי, יש להם פער אדיר, ואמרה את זה חברת הכנסת מירי רגב בצורה חדה.

אלי בין: אני לא רוצה להיכנס לדבריו של חבר הכנסת מקלב.

אלי בין: אני שומר על כבודו ואני מעריך אותו מאוד.

אלי בין: הוא מכיר את מגן דוד אדום שנים רבות.

אלי בין: לצערנו הרב, אנחנו סופגים ממנו מנות בגלל תמיכה סקטוריאלית שלו השכם והערב בארגון מסוים, ואין שום קשר לנושא המקצועי והענייני.

דוד אזולאי: האם אתה מוכן לוותר על שירות מתנדבים כזה?

אלי בין: בשום אופן.

אלי בין: אני מוכן לקבל כל אחד.

אלי בין: חבר הכנסת אזולאי, אני מאמץ כל אחד.

אלי בין: מי שמקבל את המרות של מגן דוד אדום, את הפיקוד של מגן דוד אדום, את ההנחיות של מגן דוד אדום, מוזמן לבוא ולהיות תחת מגן דוד אדום.

אלי בין: אבל כמו שאין למשטרת ישראל חברות שמירה שלא עובדות תחתיו או שהן לא מכירות את הפקודות או שלא מכירות את צירי הפינוי, או שלא מכירות את הנוהלים, ככה גם לא יהיה במגן דוד אדום.

אלי בין: כמו שתחת מכבי אש אין חברות פרטיות שעובדות ועושות מה שהן רוצות בשטח ככה גם לא יהיה במגן דוד אדום, חבר הכנסת מקלב.

אלי בין: לכן, אנחנו בשמחה נאמץ כל מתנדב.

אלי בין: זק"א בהחלט עומדים לצד מגן דוד אדום.

אלי בין: הם עושים תפקיד חשוב בשגרה.

אלי בין: אין שום בעיה לעבוד איתם.

אלי בין: אגב, למגן דוד אדום יש 1,200 מתנדבים חרדים, אדוני, שעושים עבודה נפלאה.

אלי בין: הם תופסים חלק גדול ממתחמי המרפאות שלנו.

אלי בין: אנחנו רגישים גם למצב הרגיש שבתוך מתחם הקבר.

אלי בין: אנחנו הקצאנו כוחות רפואה מיוחדים לנשים, לגברים.

אלי בין: אנחנו ערוכים בפקודה מסודרת מאוד לתרחיש קיצון.

אלי בין: אני מודאג בהחלט מאמירתו של קצין אג"מ של משטרת ישראל.

אלי בין: אדוני היושב-ראש, אני חושב שהוועדה צריכה להתייחס לאמירה הזאת בכובד ראש, לאמירה שאומרת שההר יכול לקלוט סך הכול 5,000 איש.

אלי בין: מבחינתנו, זו אמירה שצריך להיות לגביה שיקול דעת אדיר מכיוון שאם מפקד משטרה בא ואומר: רבותי, אני יכול לקלוט מקסימום 5,000 איש על ההר - כוחות הביטחון צריכים להרתיע בפני הגורמים האחראיים והמפקדים על האירוע שאם חלילה יקרה מחר שם משהו לא יקרה לנו אסון שאנחנו לא נוכל ל - - -

אורי מקלב: אל תברחו מאחריות כל כך מהר.

אלי בין: אנחנו לא בורחים משום אחריות, חבר הכנסת מקלב.

אורי מקלב: אתם מנסים להסיר אחריות - - -

מירי רגב: - - -

אלי בין: אני לא מסיר אחריות, אני לוקח אחריות.

אלי בין: אני לוקח אחריות.

אלי בין: אל תלמד אותי מה זה אחריות, עם כל הכבוד ועם כל ההערכה אליך.

אמנון כהן: סליחה, סליחה.

אמנון כהן: אני מבקש לכבד אחד את השני.

אלי בין: אז שלא יטיף לי מוסר לגבי האחריות.

אלי בין: אני בינתיים לוקח אחריות, ואני מקבל על עצמי את האחריות.

קריאה: אבל למה בכזאת ברוטאליות?

אלי בין: אני לא מדבר בברוטאליות, מכובדי.

צבי יעקבזון: אתה מפחיד אותי.

צבי יעקבזון: אל תיתמם.

אלי בין: אין לך מה לפחד.

אלי בין: תפחד רק מהקדוש ברוך הוא, אל תפחד מכלום.

אלי בין: יש פקודה מסודרת למגן דוד אדום, ובעלי התפקידים מכירים אותה ועד האחרון העובדים והמתנדבים שיגיע להר.

אלי בין: כהנחיה שלי כמנכ"ל מד"א הנחיתי בצורה חד-משמעית ומפורשת – עובד או מתנדב שלא מכיר את הפקודה לא יעלה להר, לא יתפקד בהר כמגיש עזרה ראשונה או כמישהו שצריך לתפקד ב- - -.

אלי בין: לא יכול להיות ברדאק.

דוד אזולאי: אתה שם לב שיש פה מגמה מסוימת למנוע מכוחות מתנדבים לעלות להר.

אלי בין: לא, לא.

אלי בין: אני אמרתי ההיפך, אני מברך.

אריה ביבי: הוא לא אמר את זה.

אלי בין: ההיפך, אני מברך ואני רוצה שיגיעו מכל הארגונים.

אלי בין: אני אומר לך שאני מברך על כך.

אלי בין: ההיפך, מגוש דן מגיעים, מאלעד מגיעים, מבני ברק מגיעים, מירושלים חרדים מגיעים, מבית שמש מגיעים.

אלי בין: יש מספיק ארגונים ואנחנו נברך על כל ארגון.

אמנון כהן: תודה רבה.

אורי מקלב: אדוני היושב-ראש, אדוני היושב-ראש - - -

אמנון כהן: סליחה, סליחה.

אמנון כהן: בסדר, בסדר, איחוד והצלה חשוב מאוד.

אמנון כהן: אבל אני רוצה לשמוע את כוחות - - -

אורי מקלב: אתה יודע שבמליאה - - -

אמנון כהן: חבר הכנסת מקלב, קצת כבוד ליושב-ראש, קצת כבוד.

אמנון כהן: תן לדבר, מספיק.

מירי רגב: גם פה צריך לריב בין חרדים לחילונים?

מירי רגב: למה צריך להביא את המריבות האלה לפה?

מירי רגב: זה סקטוריאלי?

מירי רגב: זה הצלת חיי אדם, באמת.

מירי רגב: פשוט לא יאומן, פשוט לא יאומן.

מירי רגב: אפשר לחשוב שאנחנו מדברים פה על גיוס החרדים לצבא.

אורי מקלב: הודעה אישית, אי-אפשר?

אמנון כהן: אני רוצה לשמוע איך שירותי כיבוי והצלה נערכים.

אמנון כהן: אף אחד לא מדבר עכשיו.

אמנון כהן: מי שידבר בלי רשות יצא החוצה.

אמנון כהן: מפקד שירותי כבאות, בבקשה.

דני חנניה: דני חנניה, מפקד הכיבוי של הגליל והגולן.

דני חנניה: גם אנחנו ערוכים תחת כנפי משטרת ישראל, ובשיתוף פעולה מלא עם כל הכוחות, במיוחד עם המקומות הקדושים.

דני חנניה: אנחנו ערוכים עם שבעה צוותי כיבוי בכל החזיתות.

דני חנניה: זאת אומרת, בכל מוקד, בכל חניון, בכל מקום, יש לנו אפשרות לתת פתרון מיידי במרחק של - - - ועוד שתיים וחצי דקות.

דני חנניה: על ההר אנחנו ערוכים היום עם יותר כוחות וגם יותר מבכל שנה.

דני חנניה: אגב, אני עושה את זה בפעם ה-25, אני חושב שזו תהיה הפעם האחרונה.

דני חנניה: אנחנו ערוכים הפעם עם יותר כוח-אדם ויותר אמצעים בגלל שגדלנו והשתדרגנו.

אמנון כהן: האם יש מספיק משאיות וכל מה שצריך?

דני חנניה: כן.

דני חנניה: על ההר במיוחד אנחנו צריכים יותר כוח-אדם רגלי עם מכשירים מיוחדים שאנחנו הולכים איתם על הגב.

אמנון כהן: ערוכים.

דני חנניה: כן, ערוכים ומוכנים.

דני חנניה: יש שני דברים שהם בעייתיים כרגע.

דני חנניה: הראשון, לקראת ההילולה בשנה שעברה התקינו את מערכת הכיבוי האוטומטית בכל המבנה.

דני חנניה: בשנה שעברה אנחנו אישרנו כי באותו שבוע גמרו להתקין את זה.

דני חנניה: עד היום אין לנו אישור מהוועדה שאכן המערכות פועלות כשהן תקינות.

דני חנניה: אנחנו השנה התנינו את זה כתנאי.

דני חנניה: אני יודע שהמנכ"ל, הרב שלוש, מתעסק עם זה.

דני חנניה: הוא אמר שהיום או מחר זה יהיה, ואני מקווה שזה יהיה.

דני חנניה: דבר נוסף שאתה, אדוני היושב-ראש, הזכרת בתחילת דבריך הוא נושא הלולים.

דני חנניה: כמו שאתה יודע, לוקחים לולים במושב ומשנים את הייעוד שלהם למגורים.

דני חנניה: חברים, אני לא מדבר על כסף, אני לא מדבר על בריאות, אני לא מדבר על שום דבר.

דני חנניה: אני מדבר על שינוי ייעוד שמסכן את כל מי שגר שם.

דני חנניה: מערכות החשמל הן מאולתרות, אין שם אמצעי כיבוי.

דני חנניה: אני לא מדבר עכשיו על סירחון, הכול נקי, הכול טוב ויפה.

דני חנניה: המקום לא קיבל אישור ייעוד.

דני חנניה: אנחנו הוצאנו הנחיות בעניין הזה, אנחנו אסרנו להלין אנשים בתוך הלולים, וכמובן דרך הרשות המקומית.

דני חנניה: עשינו התייעצות משפטית גם עם משטרת ישראל ועם כולם.

דני חנניה: האחריות הכוללת היא אחריות על המועצה המקומית והיא זו שצריכה להוציא צווי סגירה למקום.

דני חנניה: אני יודע שגם בשנה שעברה דיברו על זה והיו הנחיות, אבל בפועל נכנסתי ללול שהיו בו מעל 250 איש.

דני חנניה: אני נותן התראה לפני האסון.

אמנון כהן: תודה רבה.

אמנון כהן: מנכ"ל איחוד והצלה, בבקשה.

אמנון כהן: תגידי איך אתם משתלבים במערכת.

זאב קשש: זאב קשש, יושב-ראש איחוד הצלה.

זאב קשש: ברשותי כאן ארבעה פרוטוקולים שונים כאשר כולם דנים באותה היערכות ובאותו דיון.

זאב קשש: הנושא חוזר על עצמו שוב ושוב.

זאב קשש: אנחנו לא ממציאים גלגל.

זאב קשש: יש לנו ותק וניסיון.

זאב קשש: אנחנו לא מתיימרים לבוא במקום מד"א, להחליף אותם ולתת את ההיערכות הכוללת.

זאב קשש: כמו שהדגישו כאן חברי הכנסת, יש לנו את הניסיון המעשי בתוך השטח, יש לנו את התרומה הייחודית שלנו במקום.

זאב קשש: יש לנו ניסיון של אנשים.

זאב קשש: הצלה גליל תחת איחוד הצלה עובדים במקום כבר 16 שנים.

אמנון כהן: מונעים מכם לפעול?

זאב קשש: אני חושב שמי שלא הבין את המילים בין השורות - - -

קריאה: אדוני, אף אחד לא מנע ממנו - - -

אמנון כהן: אתה לא מפריע, ואתה לא מדבר.

אמנון כהן: אפילו אם הוא משקר אתה לא מדבר.

אמנון כהן: בסוף תוכל להגיב.

זאב קשש: ערכתי ישיבה בשבוע שעבר עם המקומות הקדושים.

זאב קשש: אנחנו עובדים בתיאום מול מרכז המקומות הקדושים.

אמנון כהן: נאמר לנו כאן בוועדה שישנם עשרה גופי הצלה שעובדים, חלקם גדולים וחלקם קטנים, ויש כאלה שהם ותיקים יותר.

אמנון כהן: כמובן שכל אחד צריך ללמוד מהניסיון של השני.

אמנון כהן: מדובר פה באוכלוסייה ייחודית, וגם נציגי מד"א אמרו שיש להם מתנדבים חרדים ודתיים מהמגזר כי הם יודעים את הצורך.

אמנון כהן: אנחנו רוצים שמיטב הכוחות יהיו בשטח ושכולם יתנו את המקסימום שלהם אם חס וחלילה נזדקק.

אמנון כהן: האם מונעים את החיבור שלכם?

זאב קשש: אני חושב שברמת השטח אנחנו - - -

אמנון כהן: אל תגיד לי רמזים.

אמנון כהן: נותנים לעבוד או לא נותנים לעבוד?

זאב קשש: נכון להיום אני חושב שמי שאחראי פה לתת את מה שהיה בשנים שעברו, צריך לתת את האישור הסופי.

זאב קשש: זה הרב שווינגר מנכ"ל המקומות הקדושים.

מירי רגב: ממש לא.

מירי רגב: הוא לא אחראי על האירוע ואז הוא לא ייתן את האישור.

מירי רגב: - - -אם הוא אחראי על האירוע שיהיה אחראי על האירוע.

מירי רגב: אבל אי-אפשר לעבוד בצורה כזאת - - -

אמנון כהן: אל תעזרי לי.

אמנון כהן: חברת הכנסת רגב, תני לשמוע.

אמנון כהן: אבל אי-אפשר להתפרץ כל רגע לכל דבר שיגידו.

אמנון כהן: את לא יכולה להתפרץ כל רגע, בן אדם מדבר.

זאב קשש: מבחינתנו, אנחנו כמובן כמו כל שנה נגיע למקום ערוכים.

אמנון כהן: האם מונעים מכם לפעול?

זאב קשש: אם הוועדה תחליט שלא ימנעו מלפעול אז אני מקווה שזה מה שיהיה בשטח.

אמנון כהן: אני שואל שאלה עקרונית.

אמנון כהן: האם בשנה שעברה מנעו ממך לעבוד שם?

אמנון כהן: כן או לא.

זאב קשש: לא, וזה מה שאנחנו רוצים שיהיה גם השנה.

אמנון כהן: בסדר, אני לא הבנתי שיש בעיה עם זה.

אמנון כהן: אני לא הבנתי שיש בעיה עם זה.

אמנון כהן: לא צריך ליצור בעיה כשאין בעיה.

מירי רגב: כבוד היושב-ראש, אתה שואל שאלות מצוינות.

מירי רגב: אבל הוא אמר שהאישור לעבודה היא שלו.

מירי רגב: אם הוא אחראי שיגיד: אני אחראי.

מירי רגב: אם הוא אחראי אז הוא אחראי.

מירי רגב: הוא לא מתאם בין המשטרה למד"א, הוא לא יתאם בין - - - ובין מד"א.

מירי רגב: אי-אפשר לעשות - - - .

מירי רגב: לא מעניין אותי פרוטוקולים, אותי מעניין גורם אחד שיפנה פצועים.

אורי מקלב: אף אחד לא ימנע מהם גם אם - - -

אמנון כהן: נציג המועצה האזורית, אני רוצה שתתייחס לזה שהופכים את לולים למקומות מגורים.

אמנון כהן: איך אתם נערכים בתוך המערכת?

אמנון כהן: במה אתם זקוקים לסיוע?

אמנון כהן: האם אין סכנה לחיי אזרחים שחיים בתוך הלולים?

אמנון כהן: כוחות הכיבוי אומרים שיש פה בעיה.

אייל דמרי: המועצה האזורית במשך כל השנה נמצאת על ההר במתכונת כזאת או אחרת של פיקוח.

אייל דמרי: ההתעסקות עם בעלי הלולים שמתחילים לפרוס ביום ההילולא.

אייל דמרי: זה החלטות פרטיות, הן כמובן מנוגדות להוראות שאנחנו מנחים שם.

אייל דמרי: צוות הפקחים של המועצה האזורית שישנו בהר הוא מצומצם והוא לא מסוגל לטפל באירועים מהסוג הזה במתכונת שמתקיימת שם.

אייל דמרי: אני חושב שהבעיה שם היא בעיה הרבה יותר גדולה.

אייל דמרי: אין למועצה יכולת חוקית לאכוף שם תקנות שייאסרו על האנשים האלה, אלא להוציא דברים שהם נוגעים לנושאים המוניציפאליים שלנו.

אייל דמרי: אין ספק ששם צריך לעשות עבודה יותר משמעותית בנושא הפיקוח במשך כל השנה כולה, וגם ברמת ההנחיות של כוחות הביטחון כדי לאכוף אותן שם.

אייל דמרי: אני חושב שכאן גם המשטרה וגם המועצה צריכים לעבוד ביחד כמו שקורה במשך השנה כולה עם כל הגורמים שעובדים על האירוע עצמו.

אייל דמרי: אני חושב שלעניין הזה צריך להקצות כוחות במשך התקופה שהאירוע הזה מתארגן.

אמנון כהן: סגן שר החינוך דיבר על כך שיש שלוש משפחות שהשתלטו שם, ואמרו 54 שנה.

אמנון כהן: של מי השטח?

אמנון כהן: האם של המינהל?

קריאה: צריך להבין, זה רק בימי ל"ג בעומר.

קריאה: זה לא כל השנה.

מרדכי הלפרין: זה לא של המינהל.

מרדכי הלפרין: השטח הזה הוא חלקה 70 שהוא באחריות ועדת החמישה, לא מינהל.

אמנון כהן: אז לא מפנים את המשפחות האלה?

אמנון כהן: מה הבעיה?

אמנון כהן: האם המשטרה לא נותנת סיוע?

מנחם אליעזר מוזס: לפני 54 שנים לא היו חצי מיליון איש במירון.

מנחם אליעזר מוזס: איזה תשובה זה?

מנחם אליעזר מוזס: הכינו להם תחליף.

קריאה: הם שם 54 שנה כאשר אף אחד לא התעניין במקום הזה.

קריאה: אי-אפשר לבוא היום ולהזיז אותם הצידה.

קריאה: תנו להם מקום חלופי ומשהו צודק, ואז כן, אפשר.

ראובן אדרי: אבל היום מקיימים איתם דיון כדי לנסות לפתור את הבעיה גם של "תולדות", וגם שלהם.

ראובן אדרי: ממש ברגעים אלה, עוד מעט, או טו טו.

איילת עציון: צריך לציין גם שהפתרון שכביכול ניתן להם לא ניתן להם עד רגע זה כי עצרו לנו את העבודות.

איילת עציון: הם אמורים הרי ללכת אחורה.

אמנון כהן: נציג אגד, איך אתם משתלבים בתוך המערכת?

רונן חליפה: אנחנו ערוכים, אנחנו מקווים שיעבור בשלום ושלא יהיו מריבות, ושתהיה אחוות אחים – שנביא את כולם בשלום ונחזיר אותם בשלום.

אמנון כהן: בעזרת השם, ושלא נשתמש בכוחות הצלה.

אמנון כהן: נציג משרד הפנים, בבקשה.

אמנון כהן: איך אתה מרגיש?

יוסף ברון: יוסי ברון, ממונה מחוז צפון משרד הפנים.

יוסף ברון: לשאלתך, אני מרגיש מצוין, בוודאי לאור ההיערכות הרצינית שמתקיימת פה.

יוסף ברון: ההיערכות הזאת לא התחילה היום ולא לפני שבוע.

יוסף ברון: היא נערכת במשך כל השנה.

יוסף ברון: אני רק רוצה לציין שני דברים.

יוסף ברון: דבר ראשן, צריך לציין ששנת העבודה, לפחות של משרד הפנים, כוללת באתר הזה לפחות 15 אירועים רציניים וגדולים.

יוסף ברון: זה נכון שהשיא שלהם הוא בל"ג בעומר.

יוסף ברון: אבל צריכים לזכור שיש במהלך השנה כמעט בכל ראש חודש, ובהרבה מאוד שבתות, גם כן התקבצות של הרבה מאוד אנשים בהר ובקבר.

יוסף ברון: אתם מציינים רק את האירוע הזה של ל"ג בעומר.

אמנון כהן: אנחנו דנים כרגע רק על האירוע הזה.

אמנון כהן: אנחנו לא מונעים מכבודו להמשיך את העשייה היום יומית השבועית, החודשית והשנתית שלו.

אמנון כהן: כרגע ההתמקדות היא ביום החשוב.

יוסף ברון: אז כדאי שתדעו שהטיפול שם במשך כל השנה, והשיפורים שם ניכרים.

יוסף ברון: אנחנו היינו בסיור עם שר התיירות לפני חודש.

יוסף ברון: לפני שבוע הייתי בסיור עם מר הלפרין ועם מהנדס המחוז.

יוסף ברון: הדברים משתפרים מרגע לרגע.

אמנון כהן: האם צריך לשנות שם תוכניות ולעשות התאמות מסוימות מבחינה תכנונית, תב"עות?

יוסף ברון: אני רוצה להתייחס לשתי נקודות.

יוסף ברון: הנקודה האחת היא נקודת משטרה.

יוסף ברון: כרגע אין נקודת משטרה קבועה בהר.

יוסף ברון: אנחנו פתרנו בעיה לאירוע עצמו למקום נקודתי.

יוסף ברון: אבל נקודה קבועה למשטרה אין כרגע.

אמנון כהן: למה אי-אפשר לתכנן?

אמנון כהן: מה הבעיה?

יוסף ברון: אנחנו נתנו פתרון זמני.

יוסף ברון: אישרנו תחנה משטרה בוועדה למתקנים ביטחוניים.

יוסף ברון: הנושא הזה נפסל על-ידי היועץ המשפטי לממשלה מסיבות משפטיות.

אמנון כהן: משפטיציה של מדינת ישראל.

יוסף ברון: נכון.

יוסף ברון: לפיכך, אנחנו עוברים לחלופה יותר ארוכה של תשתית נקודתית.

יוסף ברון: התוכנית נמצאת בביצוע, היא תיקח כחצי שנה.

אמנון כהן: האם יהיה לנו בעזרת השם בשנה הבאה?

יוסף ברון: תהיה נקודת משטרה קבועה.

אמנון כהן: בעזרת השם.

יוסף ברון: הנושא השני זה התב"ע לכל ההר.

יוסף ברון: היא גם כן נמצאת בהליך לאור בקשת מבקר המדינה להשלים אותה תוך שנה.

יוסף ברון: אנחנו מקווים שתוך שנה בשיתוף עם משרד התיירות תהיה תב"ע במירון.

אמנון כהן: תודה.

מירי רגב: אדוני היושב-ראש, לגבי העניין הזה של מנכ"ל משרד הפנים, היתה לי התכתבות עם השר אלי ישי בעניין הכבאות.

מירי רגב: בדוח מבקר המדינה היתה סוגיה בנושא הכבאות על ההר.

מירי רגב: האם הנושא הזה נפתר?

יוסף ברון: היום אנחנו כבר לא אחראים על הכבאות.

אמנון כהן: זה ביטחון הפנים היום.

מרדכי הלפרין: בוטלה התב"ע, לא נפתרה הבעיה.

דוד אזולאי: אדוני היושב-ראש, אני רוצה להתייחס לנקודה אחת שנוגעת לממונה על מחוז הצפון וזה המועצה האזורית מרום הגליל.

דוד אזולאי: חלק גדול של הנטל נופל על המועצה האזורית.

דוד אזולאי: אחר כך הולכים והמועצה היא שנשארת בסוף והיא צריכה לשקם ולטפל ולסדר את הדברים האלה.

דוד אזולאי: בשנה שעברה קיימנו דיון מיוחד ולשמחתי הרבה היתה היענות.

דוד אזולאי: הממונה על המחוז נמצא פה הפעם.

דוד אזולאי: אני חושב שמן הראוי שהוא ייקח את הנושא הזה לתשומת ליבו ולתקצב בתקציב נוסף את המועצה האזורית מרום הגליל על מנת לתקן את כל הקלקולים שנעשו.

מירי רגב: מצטרפת לדבריו של חבר הכנסת אזולאי.

אמנון כהן: כולל נושא הביוב שעלה כאן וביקשתי שתפנו אלינו.

אמנון כהן: אנחנו נעשה אולי מתקציב רזרבות השר של כולם.

יוסף ברון: כבוד היושב-ראש, נדמה לי שהיתה תכתובת בנושא הזה גם עם חברת הכנסת רגב.

מירי רגב: נכון.

יוסף ברון: אנחנו ענינו על כך והתייחסנו לכך.

יוסף ברון: גם באופן תקציבי אנחנו מתקצבים בתוספת תקציב דרך רזרבות שר בין 2 ל-2.5 מיליון שקל למועצה אזורית מרום הגליל.

יוסף ברון: רבותי, זה לטובת הנושא הזה.

יוסף ברון: אתם צריכים להבין שמשרד הפנים לא יכול להחזיק את קבר הרשב"י לבדו.

יוסף ברון: יש פה הרבה מאוד משרדים ששותפים.

יוסף ברון: משרד הפנים מתקציבו לא יכול להחזיק את קבר הרשב"י.

אמנון כהן: לא, איגום משאבים.

יוסף ברון: לכן, הנושא הזה יבוא לידי פתרון לאחר החלטת ממשלה שקבעה שיש שם חברה.

יוסף ברון: הנושא הזה יתוקצב.

יוסף ברון: התב"ע גם תיתן פתרון.

יוסף ברון: תהיה הפרדה בין המושב לבין הקבר.

מירי רגב: גם המועצה לא יכולה לקחת את זה על עצמה.

אמנון כהן: כן.

יוסף ברון: ודאי.

יוסף ברון: ולכן, התב"ע החדשה תוציא את המושב.

אמנון כהן: תוך כדי דיון עלינו קצת לטונים גבוהים יותר.

אמנון כהן: נציגי מד"א, אנחנו קיבלנו את סקירת מד"א על ההיערכות ושמחנו שאתם עובדים בשיתוף פעולה עם כל מי שיכול להתנדב על מנת לתת את המענה.

אמנון כהן: כמובן שמדובר באירוע שאליו מגיעות הרבה אוכלוסיות ייחודיות שצריכות לקבל מענה.

אמנון כהן: יש ארגונים שפועלים ויודעים לעשות את העבודה.

אמנון כהן: כמובן שצריכה להיות התוויה מלמעלה, לתת הנחיות.

אמנון כהן: הבנתי שבשנים עברו עבדתם גם בשיתוף פעולה יפה.

אמנון כהן: אבל תוך כדי הדיונים הטונים עלו, ואני לא רגיל שבדיונים שלנו נכנסים קצת בבוטות בחברי כנסת שהם נבחרי ציבור, ואני די ותיק כאן.

אמנון כהן: אלי, היתה פה קצת התבטאות שעברה את המידה.

אמנון כהן: אני יושב-ראש ועדה פשוט נפגעתי בגלל חברי הכנסת.

אמנון כהן: אלי, אני חושב שבלהט הדברים נאמרו דברים שקצת יצאו מפרופורציה.

אורי מקלב: אתה לא צריך להיפגע אם אני לא נפגע.

אלי בין: אני מתנצל, לא היתה לי כוונה לפגוע.

אלי בין: אני מכיר את חבר הכנסת מקלב שנים רבות, ואנחנו חברים טובים.

אלי בין: אבל אנחנו לא מסכימים בנושא מסוים.

אמנון כהן: הביטוי היה קצת קשה.

אלי בין: לא, הוא לא היה קשה.

אלי בין: אני אמרתי לו את מה שאני באמת חש.

אלי בין: אדוני היושב-ראש, אני חש את זה כל ישיבה על-ידי אותו חבר כנסת, ואני לא חוזר בי מהדברים.

אמנון כהן: אדוני, זכותך להגיב.

אורי מקלב: כל זמן שהוא היה בתוך דבריו לא רציתי להיכנס לתוך דבריו.

אורי מקלב: אנשים שיושבים סביב השולחן מכירים חוקים ודברים אחרים, אבל הם לא יודעים שבכנסת, גם במליאה, יש מושג של הודעה אישית.

אורי מקלב: אם אחד מחבר הכנסת מתייחס לחברו, לטוב ולמוטב, יש לו זכות הודעה אישית.

אורי מקלב: יש לו חמש דקות להגיב על הדברים.

אורי מקלב: כאן אף אחד לא תיקן תקנה כי אף אחד לא העלה על דעתו שאחד מהנוכחים יתבטא לטוב ולמוטב על חברי כנסת.

אורי מקלב: או שהיושב-ראש מפסיק את זה מייד באמצע או שחבר הכנסת עושה את זה.

קריאה: מה שלא קרה.

אורי מקלב: למרות שחידשו את התקנון לא עשו את זה כי זה דבר חריג מאוד.

אורי מקלב: כשזה קורה זה לא נורא.

אורי מקלב: למה זה לא נורא?

אורי מקלב: קודם כל, אני מסכים עם מה שאמר אלי בחלק אחד שאני מכיר כנראה את מגן דוד.

אורי מקלב: אני חבר במגן דוד כנראה לפניו, הרבה לפניו.

אורי מקלב: אתה לא נמצא 40 שנה כמעט במגן דוד אדום.

אורי מקלב: קורס תאר"ן הראשון שאני עברתי היה כבר לפני 37 שנה וכמתנדב.

אורי מקלב: יחד עם זאת, אני גם מאוד מעריך, כולל את האנשים, בוודאי את המתנדבים של כל מגן דוד ובארגונים אחרים וגם את אנשי המינהלה.

אורי מקלב: אני חושב שגם הם עושים עבודה חשובה, ואני מאוד מעריך את כל מי שעוסק בהצלת נפשות.

אורי מקלב: אבל צורת התגובה שלך אליי באמת הוכיחה ושיקפה לאנשים שאתה נמצא מולם אולי קצת בעימות מסוים וחוסר הסכמה.

אורי מקלב: באמת הכוחניות הזאת והבוטות הזאת שהיו בדבריך שהם ללא תקדים, הם לא מצויים כל כך הרבה, והאגרסיביות הזאת, אומרים למה אנשים אחרים באים אליי כדי שאני אגן עליהם.

אורי מקלב: ולו זו אף זו, אתה יודע שהנושא הזה לא פוגע בי מסיבה אחת.

אורי מקלב: קודם כל, כשאתה מבקר אותי וזה בסדר – אתה אומר שאנחנו חברים טובים – ולא מי שמבקר אותך בהתנהלות מבקר אותי, אז אני קצת נרגע.

אורי מקלב: מי שביקרו אותו בשנים האחרונות שעשה את זה ולא בדבר שקשור אליי והוא לא עשה את זה כלפיי ואתה עושה לי את זה, אז מי שמבוקר מאוד חזק מבקר מישהו אחר, זה בסדר.

אורי מקלב: ובמיוחד כשאתה יודע את האמת.

אורי מקלב: אני לא נכנס למחלוקות והייתי יכול להיכנס בהרבה דברים במחלוקות שיש לכם.

אורי מקלב: אני נכנס רק כאשר הציבור נמצא, גם כששימשתי כיושב-ראש בוועדה לפניות הציבור וגם אחרי זה כחבר בוועדות שונות.

אורי מקלב: הציבור גם יודע את זה.

אורי מקלב: על מה אני מלין?

אורי מקלב: על מה אני נלחם?

אורי מקלב: על עושק הציבור, על זה שרואים את הציבור כמסחטת כספים שאפשר לדרוש מהם.

אורי מקלב: רוצים לקבע את הדברים האלה בחוקים.

אורי מקלב: כמה לוקחים מאדם שמגיעים אליו רק לביקורת או שרק מזמין אמבולנס או לא מזמין אמבולנס?

אורי מקלב: כמה חובות יש לאנשים במגן דוד אדום?

אורי מקלב: איך זה שאנשים חייבים למגן דוד אדום 250,000 שקל?

אורי מקלב: חצי מיליון שקל יש אצל עורכי דין שגובים מאנשים כספים על חובות, ואין לכך תקדים באף סדר גודל.

אורי מקלב: אני מלין על הדברים האלה, אני לא מלין על המסירות שלכם ועל המקצועיות שלכם.

אורי מקלב: אני מלין על דברים אחרים, על מה שקשור לציבור, ועל דברים מסוימים שמהם הציבור נפגע ועל היחס כלפיו.

אורי מקלב: גם כשמגיע נושא של איחוד הצלה – אין שום שוני ממה שהיה קודם.

אורי מקלב: בשנים האחרונות נאלצנו לגונן עליהם בכל הוועדות בעניין הזה, כי מלחמות אחרות, יש בזה דברים אחרים.

אורי מקלב: אני לא רוצה להגיד מה מניע את הדברים האחרים.

אורי מקלב: אנחנו לא מוכנים שהדברים יבואו לידי ביטוי בשירות לציבור.

אמנון כהן: אין פה בעיה.

אורי מקלב: יש בעיה, ואני אקריא לך את ההודעה שהתקבלה: בוועדת הפנים בכנסת הוחלט כעת מגן דוד אדום יהיה הגוף היחיד שיפקח על נושא הצלה במירון.

אורי מקלב: משמעות הדבר שיסדירו את זה גם כן שהם גם אלה שייתנו את השירות היחיד.

מירי רגב: מה הבעיה?

מירי רגב: זה נכון.

אורי מקלב: - - -שלא יצאו מכאן החוצה והמשטרה תבוא ותגיד שוועדת הפנים לא נתנה גיבוי לזה שמשלבים את איחוד הצלה בתוך מערך - - -

אלי בין: אבל אני אמרתי שאני מוכן, אני אמרתי שאני מוכן.

אלי בין: חבר הכנסת מקלב, אני אמרתי את זה בצורה הכי כנה.

אורי מקלב: תמיד כשהסכמנו, גם כשהיו טענות לאו דווקא מצידכם, מצד המשטרה להתנהלות של ארגונים כאלה ואחרים, על זה שמסתובבים בהר הלוך חזור - קיבלנו את זה.

אורי מקלב: הגענו איתם להסכמות והגיעו אחרי זה לתובנות מה עושים ואיך עושים.

אורי מקלב: מי שמחרף כל השנה, שבתות, ימי חול, לילות כימים, בכל עת ובכל שעה, עבור כל הציבורים הוא גם ימשיך לתת את זה בהתנדבות בחלק הזה.

אורי מקלב: זה מה שאנחנו דורשים מכם ושלא יימנע משהו אחר.

אמנון כהן: אוקיי, אף אחד לא מנע.

מירי רגב: אף אחד לא מנע את זה.

מירי רגב: הדבר היחידי זה שזה יעבור תחת מד"א.

אורי מקלב: אני לא צריך את ההתנצלות של אלי, אני גם לא נפגעתי מההתנצלות.

אורי מקלב: אני גם מבין את הדברים.

אורי מקלב: אבל זה רק מוכיח, עצם ההתנהלות, איך מתנהגים עם מישהו אחר.

אמנון כהן: תודה רבה.

אמנון כהן: אני שמח שהארכנו כאן בדיון.

אמנון כהן: אנחנו ללמדנו הרבה מאוד דברים.

קריאה: דבר קטן לפתרון.

אמנון כהן: אני חייב לסיים את הדיון.

אמנון כהן: הבנו שיש בעיות עם רשות העתיקות ואנחנו פונים.

אמנון כהן: הוועדה מוציאה מכתב למנכ"ל רשות העתיקות לאפשר לכל הכוחות במקום לעבוד לקראת האירוע של ל"ג בעומר.

אמנון כהן: אנחנו התרשמנו שאין פגיעה בעתיקות.

אמנון כהן: לאחר שמועד ההילולה יעבור הגופים המקצועיים ישבו ויאבחנו ויבדקו מה יהיה העתיד.

אמנון כהן: אנחנו מבקשים גם ממנהלת ועדת החמישה לפנות לוועדה במידה ויש צורך בתקציב נוסף לגבי הביוב באותו מקום או כל נושא אחר.

אמנון כהן: דובר גם על כך שנקודת המשטרה צריכה לקבל מענה סופי.

אמנון כהן: אנחנו אחראים גם על נושא התכנון במדינת ישראל, ואתם יכולים לפנות במידה ואתם חושבים שאנחנו יכולים לעזור ולסייע.

אמנון כהן: אנחנו גם פונים למד"א – תעשו את מלאכתכם נאמנה.

אמנון כהן: יש לגייס את מיטב כוחות ההתנדבות, לתת להם הנחיות, לכוון אותם.

אמנון כהן: זו תרומה רבה גם לאוכלוסייה וגם לכם.

אמנון כהן: יהי רצון שלא נזדקק, אבל אנחנו צריכים לחבק את כל אלה שתורמים מזמנם וממרצם ורוצים להתנדב.

אמנון כהן: לכן, ישר כוח לכם.

אמנון כהן: תעבדו עם כוחות ההצלה במהלך כל השנה וגם עכשיו בשיתוף פעולה.

אמנון כהן: אף אחד לא מנע מכם שום דבר.

קריאה: הם כן מונעים.

אמנון כהן: סליחה, יש פה מנכ"ל שדיבר שלא מנעו ממנו.

אמנון כהן: אני יושב-ראש ועדה ואם יש בעיה אני מבקש - - -

צבי יעקבזון: יש בעיה.

אמנון כהן: אתה מפריע לי.

אמנון כהן: אתה עוד לא חבר כנסת, כשתהיה חבר כנסת תדבר.

צבי יעקבזון: יהיה חפ"ק של איחוד הצלה או לא יהיה?

אמנון כהן: אני מבקש ממך, אני מבקש ממך.

אמנון כהן: מנכ"ל איחוד והצלה, אם תהיה בעיה תפנה אליי ואנחנו נטפל בזה.

אמנון כהן: אם יש בעיה שמונעים מכם לפעול אנחנו פה.

אמנון כהן: תודה רבה, הנושא הזה מוצה.

אמנון כהן: הישיבה הזאת נעולה, תודה רבה.